url: =ZAM Thupuak :: 01 Dec 19 (UN pan thu zaksakna) :: ZOMI DAILY\nposted on 30 November 2019 at 6:12 pm Lomkholna: Malaysia, News, Refugee, ZAM, Zomi\nHEALTH UNIT (IAD) LEH LIVELIHOODS COUNTER KIKHAK TA\nUNHCR zum sunga om cidamna lam (Health Unit) leh nuntak khuasakna tawh kisai panpihna (Livelihoods) counter te December 01, 2019 ni pan kipan in UNHCR lam pan thu zasakna a om kik hun dong kikhak phot ding hi.\nA hangin UNHCR te in hih nam nih adingin fund sum nei nawn hetlo ahih man ahi hi. Damlohna tawh kisai lai kung laidal khat peuhpeuh ahi zongin damloh vai ahi zongin zum ah hong theisak nuam te in Phone : 03 2118 4879 ahih kei leh Email : mlsluhlt@unhcr.org tawh kizom thei ding hi. Livelihoods lam tawh kisai in vai te pen Phone : 012 2132 520, 03 2118 4915 ahih kei leh Email : mlsluliv@unhcr.org tawh kizom thei ding hi.\nHih damloh vai leh Livelihoods vai te ah sumtang tawh bangmah kihuh zo nawnlo ding cih na hi a, ahi zongin a thu a la lam ah ahih leh amau tawh kizopna bei pah ding cih na hi tuanloin hong van sak theih ciangciang hong van sak veve ding uh hi. Ahi zongin a bei sa hun bangin counter kihongin tua mun ah va pai theih cih te om nawnlo phot ding cih na ahi hi.\nUNHCR PAN THUZAKSAK NA\n27 November, 2019 ni te ah UN zum pan in card thak (New Registrations) kipia hi cih thuging hangin mi tampi buai khengkhang in tampi takin zong kidelh ngei ngai pah hi. Hih bang vai teng a om ciangin UNHCR/CLU Department leh RSD Department ulian te kiho a, amau zong a thu siangtak in hong gen pah hi. Kipawlna tuamtuam in hih thu tawh kisai in UNHCR te hong zaksak dan in kigen pah a, ahi zongin a pua lam tuamtuam thuging te hangin 28 November 2019 ni ciangin mi tampi tak mah UNHCR zumpi mai ah kigual uh hi.\nUN zum te in mipi control zo nawnlo ahih manin a tawpna ah Palik te sam in mipi te a ciah kik sak uh hi. UNHCR pan in UN thuthak khatpeuh a omciang in a geinai uh aa om khatpeuh genmawk lo in, Tangpi/ Mipi theihding in Community kipawl nate ah thusia/thupha te ongzasak masa uhhi. Tua ahih manin mipi te in zong Community te pan in thu kician tak in (Gentehna : THUPUAK, ZAM Facebook Page, Khuamakai te tawh kizopna group, Pawlpi Siate tawh kizopna group) cih te ah hong kizasak lo khat pen a thupi tak in I san loh ding zong khat vei I kizasak phapha hi.\nTuhun pen online kilim zat mahmah hun hi a, khat veivei ciangin mi khat in a om muan pan a ngaihsut tawmtawm thu khat hong at pen mipi in hih News hong luan na source te en nawnlo in ki um kha thei den hi. Tua in kitelkhialhna, gim zawkna, suplawh zawkna zong tampi piang sak thei ahih manin Community leh UN te lam pan thu kician hong suak sak ding ngak kawmin thu I khentel siam ding zong I kiphawksak hi.\nUNHCR/CLU PAN COMMUNITY TE TUNG ZAKSAKNA\nAppointment neilo peuh mah in UNHCR zum ah nong pai loh nangding uh ong thei sak ung. Hih a nuai a website pan in appointment pen December 02, 2019 pan in kila thei ta ding a, tua pan-in appointment na lak khitciang-un hong paipan un. https://www.refugee-malaysia.org/contact/ Hih mun ah appointment kila thei a, amau a appointment hong piak na tawh kizui in zum ah hong sam kik ding uh hi.\n2020 kum sung ZSM ah palai sem ding volunteer kideih hi. Khasum ki pia zolo ding ahih manin veina tawh a kipia khia nuam te hong kimuak hi. Mimal in veina tawh kum khat sungin ZSM vai te ah a hunhun in kipia khia nuam ing a ci te in December 07, 2019 a nunung pen nong theihsak nading uh zong I kitheisak hi. ZSM ah kum khat sung volunteer asem nuamte in Hih anuai a sia te tung ah min sazian kipia thei ding hi.\nSia Gin khan En – 017 3342 760\nSia Kap Za Khup – 016 383 8014\nSia Joseph Tuang puu – 016 254 4093\nKumsim I neih ngei mah bangin Zomi Nam Ni muakna in I neih ZOMI CUP zong nasia tak mah in kibawl ding hi. Zomi Cup 2020 lutma pen team khat ciangin RM 1000 ta hi ding a, Deposit RM400 mah hi ding hi. Champion a ngah te RM2500 + Cup + Medal, First Runner Up a ngah te RM1500 + Medal le Second Runner Up a ngah te RM1000 + Medal hi ding hi. Kimawl ding ni pen January 24-28, 2020 (Sen kumthak sung) kikal sung hi ding hi. Kimawl ding hun leh amun te a hun zui in hong kizasak toto lai ding hi.\nEBC-KL BIAK INN THAK\nDecember 01, 2019 ni pan kipan in EBC-KL te kikhopna a nuai a mun ah kisuan hi.\nA-1706 PSN-MPAJ- Level 17\nJalan Pandan Utama-Ampang, Pandan Indah 55100 Selangor.\nKikhop hun : Sunday nisim 2:00PM\nGrab : Pandan Kapital Manera -A\nContact : 011 2135 9265 (Church Pastor)\nKAPTEEL SUM KIKHAK THEI\nDecember 01, 2019 ni a kipan in Zomi Sum Khakna -KL (Pakhup) kiang pan in Kapteel ah sum kikhak thei ta hi.\nSum thoh na ding : Eagle Star (Lian Pau)\nMalaysia Zomi Sum Khakna – KL : 011 3343 3031\nZAM MASUAN TE TOPA OM PIH NA\nHih Sanggam nu Lalam pen (Phaitu) Khuami hi a, Malay -sia ah a sanggam laizom sanggampa in hong nusia khin hi. A innkuan ah amah bek a om lai ahi hi. Tua kawmkal ah 2017 kum in Motor cycle in nataihsak aa, a tuahsiatna hangin a khe liam in kawi gawp aa, zato ah kibawl zolo, na lah sem zolo in a tuacipi in kum 2 val bang na om hi. Khuapih tuipihte le lawm le gualte in zong a et theih zah in en uh hi. Ahi zongin a ma kibawl nading pen Salayang Zatopi ah RM80,000 bang bei ding ahih manin kua man huh zolo in ki om hi.\nZAM zum pan in gammi te sungah thu um mi pawl khat ki hopih kawikawi a, a nunung lam ciangin Madam-Eliza te panpihna tawh kibawl thei ta a, tun ahih leh a khe pong man bang in hongtang kik thei ta hi. Tu-in Zato pan zong hong tuak khia ta in, a khe hoih takin kizang a, na a sep zawh dong Batu Arang a om ACTS te cina kepna ah tawm vei sung kikem lai ding hi. A sawt loin a ngeina dan mah in hong damsiangin hoih takin nasem a, amah leh amah a kivak kik zawh nading thungetna ah phawk lai ni.\n1. Lal Khan Khup (Ngalbual) 19 November 2019 ni-in Kota Damansara pan kiman in Shah Alam lockup ah kibuai pih laitak.\n2. Zam Ngaih Sang (Ngalbual) 19 November 2019 ni-in Kota Damansara pan kiman in Shah Alam lockup ah kibuai pih laitak.\n3. Khup Suan Piang (Suangsang) 19 November 2019 ni-in Kota Damansara pan kiman in Shah Alam lockup ah kibuai pih laitak.\n4. Dal Khan Sing (Ngalbual) 19 November 2019 ni-in Kota Damansara pan kiman in Shah Alam lockup ah kibuai pih laitak.\n5. Thang Lem Muan (Ngalbual) 19 November 2019 ni-in Kota Damansara pan kiman in Shah Alam lockup ah kibuai pih laitak.\n6. Za Lian Sing 19 November 2019 ni-in Kota Damansara pan kiman in Shah Alam lockup ah kibuai pih laitak.\n7. Thang Lian Sum (Tuicinlui) Bangsar anasepna ah Oparasi tawh kiman in Jalan Duta Immigration zum ah kikan sak\n8. Lian Khan Thang (Suanghoih) Bangsar anasepna ah Oparasi tawh kiman in Jalan Duta Immigration zum ah kikan sak\n9. Cin Khaw Thawn (Tuicinlui) Bangsar anasepna ah Oparasi tawh kiman in Jalan Duta Immigration zum ah kikan sak. UN laidal tawi ahih hang UN ah ki report sak.\n10. Mung Kim Khai (Tungzang) Sri Kuching ah kiman in Palik te kiang pan kila khia kik thei.\n1. ZCC Pawlpi RM100\n2. Do Pau RM50\n3. Kam Thawn Thang (Haupi) RM50\n4. Pa Khup (Zomi Sumkhakna) RM50\nPanpihna hongpia khempeuh tungah genzawhloh lungdamna lianpi ZAM pan kong tangko uhhi. Hi bangin I pan khopnate hang in tuni dong a kalsuan zo I hihi. Topa’n Zomite adingin mapang zo semsem dingin thupha hong pia tahen. ZAM ZUM pen nisim 9:00AM-6:00PM sung kihong den hi.\nPrevious: Tedimgam LenNupa ciang, Falamgam pan lampi kito ~ Dr. Dongno\nNext: Tedim lungphona khua 38 pha\nNu hong itna bang ci’n na thuk? ~ Sia Khuppi


timestamp: atn

url: =Jakob steals Isaac’s blessing, Piancilna 27:1-29 | Bibleview\nTedim » Lai Siangtho » Thuciam Lui » » Jakob steals Isaac’s blessing, Piancilna 27:1-29\nJakob Gets Isaac’s Blessing\n27:1 Isaac teekin a mitte maangin khua a muh theih nawnloh ciangin a ta upa zaw Esau samin ama kiangah, ̴Ka tapa aw,̵ a ci hi. Amah in dawngin, ̴Hiah om ing,̵ a ci hi.\n2 Amah in, ̴En in, kei ka teek hi. Ka sih ding hun ka thei kei hi.\n3 Tua ahih ciangin tu-in, na hiamte ahi na thallawng leh na thal la in la, gamlakah pai-in kei-a’ dingin sa va beng in.\n4 Ka sih ma-in nang thupha kong piak theihna dingin kei’ duh bangin an lim hong bawl in la, ka nek dingin hong paipih in,̵ a ci hi.\n5 Isaac in a tapa Esau a hopih laitakin Rebekah in na ngaisim hi. Sa bengin a ciahpih dingin Esau gamlakah a kuan ciangin,\n6 Rebekah in a tapa Jakob kiangah, ̴Na sanggampa Esau’ tungah na pa’ thugen ka za a,\n7 Ka sih ma-in Topa’ mai-ah nang thupha kong piak theihna dingin ka nek dingin na sa matsa hong paipih in la, kei-a’ dingin an lim hong bawl in,̱ ci hi.\n8 Tua ahih ciangin tu-in ka ta aw, kong thupiak bangin gamta in.\n9 Ama duh bangin na pa-a’ dingin an lim ka bawl theihna dingin keelhon lakah va pai in la keelno a hoih nih hong paipih in\n10 Na pa in a sih ma-in nang thupha hong piak theihna dingin a nek dingin na pa kiangah na va paipih ding hi,̵ a ci hi.\n11 Ahih hangin Jakob in a nu Rebekah kiangah, ̴En in, ka sanggampa Esau pen mulnei mi hi a, kei pen cineel mi ka hi hi.\n12 Ka pa in kei hong lawngkha leh, amah in ka khemna hong thei ding a, kei’ tungah thupha hiloin samsiatna hong tung zawsop ding hi,̵ a ci hi.\n13 A nu in ama kiangah, ̴Nangma thuak ding samsiatna kei tungah hong tung ta hen, ka ta aw; ka thu hong mangpeuh inla, pai-in keelnote kei’ kiangah hong puak in,̵ a ci hi.\n14 Tua ahih ciangin amah pai-in keelnote va la-in a nu kiangah paipih a, a pa’ duh bangin a nu in an lim a bawl hi.\n15 Tua ciangin Rebekah in inn-a a kep, ama ta upa zaw Esau’ puan hoihpente la-in a ta nauzaw Jakob a silhsak hi.\n16 Amah in keelnote’ vun ama khut tung leh a neelna mun a ngawng sanah silhsak a,\n17 a bawlsa meh lim leh an a tapa Jakob a pia hi.\n18 Tua ahih ciangin a pa’ kiangah amah pai a, ̴Ka pa aw,̵ a ci hi. Amah in, ̴Hiah om ing, ka ta aw; kua na hi hiam?̴ a ci hi.\n19 Jakob in a pa kiangah, ̴Na ta upa zaw Esau ka hi hi. Nong gen bangin ka hih khin hi. Kei thupha nong piak theihna dingin tu-in tuto in la ka sa matsa ne in,̵ a ci hi.\n20 Ahih hangin Isaac in a tapa’ kiangah, ̴Ka ta aw, bangcia hong hici manlan’ pak na hi hiam?̵ a ci hi. Amah in dawngin, ̴ Topa nangma Pasian in kei hong tuahpha sak hi,̵ a ci hi. Tua ciangin Isaac in Jakob kiangah,\n21 Ka ta aw, ka ta Esau taktak na hi hiam, na hi kei hiam kong lawn’ theihna dingin ka nai-ah hong pai in,̵ a ci hi.\n22 Tua ciangin a pa Isaac’ kiangah Jakob pai a, amah lawngin, ̴A aw, Jakob’ aw hi, ahih hangin a khutte, Esau’ khut hi,̵ a ci hi.\n23 A khutte in a sanggampa Esau’ khut bangin mul nei ahih manin amah in theilo hi. Tua ahih ciangin amah in thupha pia dingin kithawi a,\n24 Ka ta Esau taktak na hi hiam?̵ ci-in dongkik hi. Amah in dawngin, ̴Ka hi hi,̵ a ci hi.\n25 Tua ciangin amah in, ̴Ka tapa nangma sa matsa ne-in thupha kong piak theihna dingin ka kiangah hong paipih in,̵ a ci hi. Tua ahih ciangin amah in a kiangah paipih a, amah in a ne hi. Amah in leenggahzu paipihin, amah in a dawn hi.\n26 Tua ciangin a pa Isaac in ama kiangah, ̴Ka kiangah hong pai in la hong nam in, ka ta aw,̵ a ci hi.\n27 Tua ahih ciangin amah a nai-ah hong pai-in a pa a nam hi. Amah in a puan gimnamte nam a, amah thupha pia-in, ̴En in, ka tapa’ gimnam pen Topa in thupha a piak gamlak gimnam tawh kibang!\n28 Pasian in na tungah vantung daitui hong pia hen la, na lote hoihsak ta hen. An leh leenggahzu tampi hong pia ta hen.\n29 in nangma na hong sem hen la, minamte na mai-ah hong kun ta uh hen. Na sanggamte’ tungah topa hi in la, na sanggamte’ suanlekhakte, na mai-ah hong kun uh hen. Nang hong samsia peuhmah in samsiatna ngah hen la, thupha hong pia peuhmah in thupha ngah ta hen,̵ a ci hi.\nAlso read: Genesis 48:1-49:28.


url: =Aug. 21, 2021 ~ MUC\nAdmin 3:06:00 PM Articles, Offertory Reading Zomi\nJohn Andrews in na khempeuhah Pasian a masak manin\nJohn Andrews in siamna nei khat hi-in neih le lamh hau, huzaap nei mahmah khat hi. Leitung nopsak nading sangin Pasian masak zaw ahih manin “ Tulai Thuman” nasepna-ah kipiakkhiatna tawh nasem hi. Ama nunzia i etteh ding tampi om hi.\nJohn Andrews siamna tuamtuam nei hi. Kum 13 a phakin kikhelin Jesuh Honpa-in sang hi. A neutung a kipan Lai Siangtho itin amah leh amah in hanciam tawmin Greek, Hebrew leh Latin sin hi. Sabbath thuman amuh ciangnin hih thuman hilh ding hanciam hi.\nSeventh-day Adventist Pawlpi upna guipite kaikhopna nei hi. Pasian masak ahih manin a siamnate a cianlai pawlpi aa ding leh genkholhna thute pulaak kawikawi hi. Pawlpi in Europe gamah missionary dingin amah paisak hi. A zi in nusia taleh Pasian sapna nial lo-in Europe gamah va pai hi. Gentheihna, natna thuak ding kihta lo hi. Bang bang hamsatna om taleh mainawt hi.\n1874 kum ciangin a tate nih Charles leh Mary tawh Europe gamah hong pai uh hi. A tate in mi tampi pahtak ngahin Switzerland ah laihawm tuamtuam endiksepna, laitei-na leh leitung mun tuamtuamah missionary journal, Les Signes des Temps—The Signs\nof the Times, cih hawmkhia hi.\n1878 kum ciangin John Andrews in Mary tawh General Conference khawmpi vasiim a, Mary in awm nat nei ahih manin Battle Creek zato ah va kilak uh a, TB nei hi sam lo hi. Amah kia bek Europe ah om in a pa Charles laikhak gelh a, “I kikhen hun pen tomno khat sungin hong bei ding a, a sawt lo-in i kimu kik ding hi; tua hi-in lungkia kei in. Thungetna ah ka hong phawk hi, ci-in lai kikhak uh hi.\nJohn Andrews in Mary lupna gei-ah cina khoi-in om a, kum 17 a phakin a pa nusia hi. Tua khit ciangin Andrews in Europe ah va pai kik hi. Amah zong a sawt lo-in TB natna tawh si hi.\nJohn Andrews pen Adventist pawlpi sungah mipil masa khat hi. Ama nasepna hangin pawlpi nasepna in tangzai mahmah hi. Tu-in SDA pawlpi in gam 207 valah om a, pawlpi 162000 val pha hi. John Andrews nasepna hangin lungdamna lian hi. Tua bangin nasep lianpipi a sep theihna a hangin na khempeuhah Pasian masak tawntung hi.


url: =Peter Masa 4 | Siantongluan.net\nPeter Masa 4\nPeter Masa 4 |\nKhrih in ama pumpi-in thuak ahih manin note in zong tua bang lungsim mah nei-in na kithakhauhsak ding uh ahi hi. Bang hang hiam cih leh pumpi-in a thuak mite peuhmah, mawhna tawh kisawhkha nawnlo uh hi.\nTua ahih manin tu-a kipanin na leitung nuntak sung uh mihingte deihna bangin gamta loin Pasian deihna bangin na gamtat ding uh ahi hi.\nA beisa hunah dawibiate gamtat bangin a hoihkhop khat na gamta khinta uh a, a kilawm loin gamtatna, hukna lanna, zunekna, uangtatna, zukham luatna leh a muhdahhuai milim biakna-in na hun uh na beisak uh hi.\nTu-in note in dawibiate pawlpih nawnloin ut utin na phengtat loh uh ciangin lamdangsa-in note hong kosia uh hi.\nAhi zongin amaute in a site leh a hingte thu a khen dingin a om Pasian mai-ah thudotna thuak ding uh hi.\nTua thu hang mahin, midang khempeuh thu a khen mah bangin a leitung nuntakna uhah Pasian in thu a khen khit tei hangin kha nuntakna-ah Pasian mah bangin a nuntak theihna dingun mi sisate kiangah Khrih in Lungdamna Thu a hilh ahi hi.\nNa khempeuh a beina ding hun hong naita hi. Nomau pumpi ki-uktawm thei-in pilvang un la, hoihtakin thu a ngen thei-in om ta un.\nItna in mawhna tampi khuhcip thei ahih manin lungsim takpi tawh khatlekhat ki-it ding thupi ngaihsut pha pen un.\nKhatlekhat maitaii takin zinleleeng na kido un.\nPasian piak na a zatsiamte bangin Pasian kiang panin na ngah uh nate, midangte phattuamna dingin na zang un.\nMinthanna leh vangliatna a nei tawntung Pasian in Jesuh Khrih hangin thu khempeuhah phatna a ngahtheihna dingin thuhilhte in Pasian thu na hilh un la, na a semte in Pasian piak thahatna tawh na sem un. Amen.\nKa itte aw, note upna hong kize-etna-in gimna haksate na thuak manun a thu lamdangpi-in ngaihsun kei un la, na lungkham ngaihsut kei un.\nTua bangin Khrih tawh thuakkhawm le uh cin ama minthanna hong kilat ciangin note lungdam mahmah ding na hih manun, tua banga na thuakna uhah na lungdamzaw un.\nKhrih nungzui hihna hangin mite kosiatna na thuak uh leh note sungah a minthang Kha Siangtho ahi Pasian Kha Siangtho hong om ahihna lim ahih manin a hampha mahmah na hi uh hi.\nAhi zongin mi thahna, guktakna, gamtat khialhna, leh thusia bawlna hangin gimna a thuakte na hikha kei un.\nAhi zongin Khristian hihna hangin gimna na thuak uh leh kuamah in maizum ngaihsut kei un la, Khrih min hangin na thuak manun Pasian tungah na lungdam un.\nTu-in thukhen kipat hunding hong tungta-in Pasian mi eite tungah hong kipan ahih leh Pasian kiang panin hong pai Lungdamna Thu a umlo mite-a dingin bangzahin lungkhamhuai ding ahi hiam?\nLai Siangtho in, "Mi hoihte kihonkhia zo liailiai bek ahih leh Pasian a umlo mawhnei mite bang suak ding ahi hiam?" na ci hi.\nTua ahih ciangin Pasian deihna bangin gimna a thuak mite gamtat hoihin, a kamciam a tangtungsak tawntung hong Piangsakpa muangin ama khutsungah a ki-ap ding uh ahi hi.\nTedim Lai Siangtho / Laibu: Peter Masa 4


url: =Zomi Nam Ni – Sia Pauno – Zomi Agape Church Inc\nZomi Nam Ni – Sia Pauno\nZomi Agape Church Inc > Zomi Agape Church Blog > Agape Digest > AD03 > Zomi Nam Ni – Sia Pauno\nFebruary 21, 2022 by Super Admin AD03, Agape Digest, Theihhuai tuamtuam\nZomi Nam Ni thu I gen ding ciangin tua ni anei Zomi Namte thu tawm genmasa lo-in a Ni thukia tawh vuicing theilo hi. Cope Topa in Zolai hong bawlsak masiah Zomite in lai neilo I hih manin I tangthu a kikamgen(Oral) vive leh lai anei namdangte(eg. Kawlte, Mangkangte etc.) in amau hong lawhna leh muhna bangin ana ciamtehna uh omsunte bulphuh I tangthu kisut ahih man in gendan a kibanglo zong omthei zeuhzeuh hi.\nZomite pusuah cilna\nZomite pen Sen gam, Tibet pan in 3000-2000 BC kim in Kawlgam lut in irrawati gun leh Chindwin gun kuamteng ah na teng uh hi. Tua pan in Kawlpi (Khawlpi) ah, tua pan in Ciimnuai ah, Ciimnuai pan in mun tuamtuam ah kikhenthang I hi hi.\nMangkang kumpi hong khan masiah Zomite mi namdang khatpeuh ukna nuai-ah a-omngeilo, ei gam ei leitang tungah ei le ei a ki-uk, a suakta minam I hi hi. 1885 kum Kawltein Mangkang gal lel uh a, British khut sung tungin, India uk sungah kikoih hi. Tuakhit ciangin Zogam hong simleuleu uha, 1893 kum in Tonzang Innpite man in Rangoon puak uh hi. 1895 kum a kipan in gamkek British-te khutnuai kitung hi. Mangkang kumpi in 1896 kum a kipan Kamhau upadi kici Chin Hill Regulation Acts bawl uha, Ukpite tungtawn in Kamhau Upadi tawh ei le ei hong ki-uk tuam sak uh hi. 1917 kum in Zomi galkap 1033 te in Piantit (Germany) ah Mangkang kumpi gal huh in na kuan uh hi. 1937 kum in Mangkang kumpi in India gam sung pan in Kawlgam ki-ukna tuam(a crown colony) in khenkhia uh a, Zogam phelnih kisuah in India le Kawlgam ah Zomite I kikhen kha hi.\nKawlgam Zomite le Kawlgam Mangkang ukna sung a om minam tuamtuamte in 1947 Feb. 12 ni in Kawlte tawh suahtakna lakkhop ding thukimna Pinlong Agreement bawl uh a, tua hangin akipawlkhawm gam (Union of Burma)hong piang hi. 1948 Jan. 4 ni in Mangkangte tungpan Kawlte tawh suahtakna (Independent) I lakhawm a, Kawlgam I suak hi.\nZomi Nam Ni hong pianna\nZogam pen asuakta gamkhat hita ahihna dung zui in bangci kalsuan a, kibangci uk ding cihtawh kisai Zogam amunmun pan makaite 1948 Feb. 20 ni in Falam ah kikupna na nei uh a, mipi thuneihna Dimukrisi tawh ki uk dingin na thukim uh hi. Tua ni pen 1950 Oct. 09 ni in Chin Affair Council in , “Zomi Nam Ni” in ciapteh uh a kumpi zumkhak (National Holiday) ni hisak uh hi.\nPawlkhatte in Feb. 20 ni Zomi Nam Ni pen Ukpite thuneihna kibeisak ni, agen uh a tua tawh kisailo hi. Mangkang kumpi in suahtakna hong piak ding ciangin Ukpi ngeina zong beisak in amau khut nuai pan gam uksawn Ukpi khempeuh zong compensation (zawzi) pia uh hi. Ukpi ngeina abeisak pen Mangkang kumpi hi-a, Zomi nam Ni pen a suakta minam I hihna tawh kizui in Democracy tawh kalsuan ding kithukim ni a hi hi.\nZomi tangthu sungah Hunpi 3 om a, tuate in; 1. Mangkang hunma-in ei gam ei leitang tungah ei le ei ki-uk a suahta (free/ independent) minam I hi hi. 2. 1895 pan Mangkang khutnuai I tunga, sal ( slave ) I suak hi. 3. 1947 pan Kawlte tawh liangko kikim dingin suahtakna I lakhawm a, 1947 Feb.20 ni in Democracy tawh kalsuan ding thukim himah le hang netcip, gakcip(bound) in ki-om hi. Mangkang kumpi khutnuai I tun a kipan I saltan zawh kum 127 cingta hi.\n2022 Feb,20 ni Zomi Nam Ni ah I kipawksak nop thu-in, Zomite pen midangte mah bangin gam le lei nei in ei le ei a ki-uk minamte I hih banah ki-uk cipna adeihlo, 1947 laipek in Democracy atelkhinte I hih lam kiphawk kiksak nuam hi hang. Abeisa I hihnate lungngai kik in I lunggulh suahtakna leh mimal hamphatna ahilo minam hamphatnate I ngahna dingin thungen in mapang ciat ni.\nAgape Digest, Agape Digest 003, Sia Pauno


url: =DASSK le mipi kimuhna ~ Lian Tuang :: ZOMI DAILY\nDASSK le mipi kimuhna ~ Lian Tuang\nposted on 25 February 2020 at 9:27 pm Lomkholna: Liantuang, News, Zomi\n19 Febuary 2020 ni Tonzang khuapi a State Councellor le mipi kimuh khopna thu tawh kisai muhna tawmno khat gen nuam hang.\nA taktak in gam makai gam lutangpite le mipite kinai tak le kikol takin kimuh theihna pen NLD kumpi hun ciang bekin a om pan ahihna I theihsa tek ahi hi. Hih pen a lungdam huai mahmah khantohna lianpi ahi hi.\nTonzang khawmpi ah zong thuneite thusunna banah mipi lam pan thudotna zong hoih tak ki honga, kidong ziahziah kigen ziahziah in thupi mahmah hi. A kidong thute zong thupi thei mahmah a, a kisam le a kul vive teng mah ahi hi.\nDotna sungah kidong limlim dingin ka lamet mahmah thu nih khawng om a, ahih zongin tua thute ong gingkhia mel lo ahih manin ka lung khat nuam mawk pong hi.\nTua thunihte in\n1)Chin state budget hawmna le khantohna lam nasepnate ah, Tedim Tonzang Cikha in midangte ngah zah a lang i lang nangawn I ngah zawh lohna thu ( mi ngah zah ngah ding cihna hi loin, ei ngah dinga kilawm zah ngahna ding )\n2)I gam sungah ong pemta pak / ong lengla meiteite in gammite ong thusim het loin amau ut bangin gamta in sungtum pusuak ahihna thu\nHih thu nih pen ei sung tengah I buaipih mahmah le i zakzak sa thu vive ahih manin gam lutangpite kiangah lunggulhna deihna kigen hamtang dingin a lamen ka hi hi. Bang hang cihleh hih bangin suakta tak le kikol takin gen theih dot theih nading hun manpha pen om mengmeng het lo ding cih pen i theihkim ciat ahi hi.\nMipi lam pan gelna hanciamna om gige ahih hangin thunei lam pan dalna khaktanna khat peuh om ai tam maw ahih keileh ei mipi mahmah in tua dan thute thupi sa khollo zaw maw, ahih keileh phawk kha vat lo maw ka cici hi.\nBudget zekzia tawh kisai in NLD kumpi hun, Chin state budget zekzia a huampi in I et ciangin policy le planning tawh pai tangtang kholloin a phul zo, a vil zo peuh in a sawkgawp pian tawh kibang hi. Tua ahih manin hih bangin bangmah I ngah mel loh pen thu dangpi na hi loin ei ma siam lahna peuh zong a na hi gige veve mai tam maw ka cici hi.\nTu ni ciangciang Tedim Tonzang Cikha in I ngah sunsun budget le hamphatnate pen a thutuam dang bangmah om loin a kitanghawm teng ciang hi zaw hi.\nTua bang limliam kawmkal pan hih bangin kumpi budget zekna le thuneihna lamah lamah I lawhcin kholloh pen minam vai khawng sa lailai lehang kilawm ka sa hi.\nAtaktak in hih bangin i veng i pam tawh kitel khial dekdek in, sepna bawlnate ah i lawhcin theih melloh pen minam vai na hi khin sam loin Quality neih le neihloh khawngin zong thu tampi na genzaw leh kilawm ka sa hi.\nQuality thu I gen ciangin kei mahmah a kipan, mipi numei naupang banah MP le kumpi thuneite dong a ci nuam ihi hi. Tua banah khat le khat khut kilenin mapanna sepkhopsiamna le kizahtaksiamna zong a ci nuam ihi hi. Lian Tuang\nPrevious: Tedim aa Zatui zangin sihvai kiphawkthak ding\nNext: Leitung a patausak Corona Virus ~ Cin Khaw Mung\nZAM Thupuak :: 08 Apr 18 (HEI pan sapna)\nMi nih pilna kidem ~ Job Cinpi\nYangon hawhna (Nov 23-December 3, 2017) ~ Dr. Ngul Khan Pau


url: =November 6 | An leh meh tungtawnin Gospel thupuak ~ MUC\nNovember 6 | An leh meh tungtawnin Gospel thupuak\nAdmin 8:20:00 PM Articles, MISSION NEWS\nAn leh meh tungtawnin Gospel thupuak\nJAPAN | November 6\nSara in Sabbath hong tungsial in Seventh-day Adventist biakinn ah kikhawm hi. Ahi zongin amah pen SDA thu-um mi hi lo hi .A innkuanpihte Adventist hi lo uh hi. A innkuan sungah KHristian upna a nei kuamah om lo hi.\nBanghanga Sara in Sabbath ni sial in va kikhawm hiam cih leh biakinn ah naupangte nek ding a tuamtuam kihawm ahih manin tua nate a nek nop manin vakikhawm hi. Kum 14 pha pan Sara in Sushi limsa mahmah hi. A diakdiakin Sabbath ni-a biakinn ah kipia an leh meh limsa diak hi. Hih annamte Japante in duh mahmah uh hi. Suun an nek khit ciangin Sara in Lai Siangtho tangthu kigen ngai-in, lasakna zaknopsa mahmah hi.\nSara in kum 6 a phak a kipan Adventist biakinn ah kikhawm hi. Amah pen a nu bek tawh om a, ahi zongin biakinn ah kipia ante in cidamna tawh kituak an vive ahih manin a nuta un cidam mahmah uh hi. Sara leh a nu-in tau uh hi. Japan gam in gam hau khat hi. Annek tui dawn kicing takin nei uh hi. Ahi zongin leitung khuahun paizia zui-in anei leh a nei lo kilamdang mahmah uh hi. A nei lote in nek ding nei lo liangin cimawh hi sam lo uh hi. Inn sung vanzat kicingtakin nei zo veve uh hi. Nektawm zong tate in mihaute tate ban zo lo uh hi. Japan mi 7 lakh mi khat a zawngin kiciamteh hi. Sara leh a pi zong mizawng sungah kihel uh hi. A zawng nule pa in a tate uh annek tui dawn gina pia zo lo hi; sangtuah khit ciangin kimawlna leh music cihte sinsak zo lo uh hi. Mizawng nulepate in a tate uh homework (innlaite) bawlpih hun nei lo uh hi. Mihaute tate bangin laihilh ding mi cial zo lo uh hi.\nSeventh-day Adventist pawlpi mite in a hau lah hi lo a zawng lah hi lo, a lai hawl innkuan hi ciat uh hi. Tua hangin Sabbath ni ciangin kikhawm mite adingin annek tuidawn a vaihawmsak thei uh hi.\nKashiwa khuapi sungah milip 410,000 teng uh hi. Tokyo khuapi sung om mite in Kashiwa khua mite huh ding vaihawm uh hi. Naupang 10- 30 kikal in Sabbath nisial in nektheih an pia zo uh hi.\nSara in biakinn hong paicilin a maizum hi. Naupang dangte tawh kimawl ngam lo hi. Ahi zongin biakinn pan a kipia ante limsa-in Lai Siangtho tangthute kimawlna nuamsa mahmah hi. Sabbath khat khit Sabbath khat kikhawmin hong pai den hi.\nA gol khit ciangin Sara in naupang a neu zaw deuhte makaih thei hi. Khal sung in camp nei uh a, hih mun panin Jesuh tungah a nuntakna kipia dingin a khensat hi. Hih thu a nu tungah a gen ciangin a nu lungkim lo hi. A nu in a gol zawk deuh ciangin tui kiphum pan in. Tu-in naupang lua lai teh, ci hi.\nSara tui kiphum nadingin kum 5, 6 bang a ngak kullai ding hi. Japan gamah kum 18 ma-in nu le pa ukna nuai-ah omlai uh a, amau ut thu tawh bangmah sem thei lo ding cih gam thukhun nei uh hi.Sara in kum 14 phapan hi. Sara tui kiphum nai lo ding cih a theih uh ciangin pawlpi mite dah uh hi. A nu phalnai lohna thu lamdang ngaihsut lo uh hi. Khristian hi lo khat in tua bang lungsim puak a nei ngei-na hi, cihsan uh hi.\nSara leh a nu adingin thungetna na neihsak un. Kashiwa Seventh-day Adventist Pawlpi ah a kikhawm naupangte in thuman thei-in Jesuh Khrih Honpa-in a san theih nadingun zong thungetsak ni.\nTu quarter Sabbath 13na sumpi in Japan gam kipuak ding a, pawlpi nasepna a panpih ding hi.


url: =Lungdam Kohna – Ni Thupi :: ZOMI DAILY\nposted on 4 April 2015 at 12:45 am Lomkholna: Dalsianhung, News, Zomi\nLeitung ah ni thupi pen a i neih nih om a, i Nu sung pan mihing a i pian khiat, i suah khiat ni, leh i nuntakna hu bei a, i sih ni a hi hi. Tua zom ah, kolbulh khaukhih thuak a, Thong Inn sung pan suahtak ni hi dingin ka ngaih tuah hi. Suah ni leh sih ni pen mihing khempeuh in i phut khak thu hi a, kolbulh khaukhih cih pen mihing khempeuh in ki tuak kim lo hi.\nKa om na Malaysia gam sungah lamet kholh loh in, 11 Ocotober 2014 in CID te in Selangor State sung Kepong ah hong man uh a, Jinjang Lokap ah ni 14 sung, Sungai Buloh Penjera ah ni 26, tua pan in, Semenyih Camp hong puak uh a, UNHCR nasepna zangin i biak Pasian in tuni cidam tak in hong suak ta sak hi.\nKawlgam mi bekbek 97 ka pha uh a, Zomi 3 ka kihel uh hi. Sanggam pih pawlkhat Chin State sung pan in zong honkhat mah kihel hi. Camp sung pen haksatna gen ding hi lehang bei theillo ding a, kha 4 val deuh ka om sungin, ko giahna block sung bek ah mi 2 in hong sih san mawk hi. Tulai tak a om lai Zomi pih bekbek 100 bang val lai uh a, tua te a dingin zong, nakpi tak in thu nget sak lai ni.\nUN officer ten hong gen na uh ah, “mailam ah kimat kihen natuak uh leh UN in mawh puak hong lazo nawnlo ding hi ung” ci-in, hamsa sa pipi in hong vaikhak uh hi. Leitung i nuntakna sungah i muan i belh leh i bukna pen Pasian bek hi a, Pasian nasepna ah UN tungtawn, kumpi tungtawn, NGO tungtawn cih bangin hong pai a hihna kaphawk thak thak hi.\nTuni in i ki ngakna suangpi a kip kho taktak ta hiam?\nI muan mahmah UN i cih in zong ciangtan nei a, Pasian a hih leh a tawntung a hong huh ding leh i natna hong\ndamsak ding, i mawhna hong maisak ding, hankhuk tung ding hong suakta sak, muvanlai banga tha hong guan, vanglian Pasian, tawntung nopsakna kumpi ahi hi.\nNote: Hih lai tuni 3 Apr 2015 ni kong khah khiat pat hangin, zanni 2 Apr 2015 ni ka gelh ahih manin, a nuai ah 2 April 2015 mah in ka gelh a hi hi.\nPrevious: Kenanga Shopping Mall kahlei pan naupang kum 5 khat kia in sipah ~ ZD\nNext: Mi Nam (2)


url: =Topa’ thawhkik ni pen Nute’ ni maw? Sunday ni? ~ Evan. Suangh Dal :: ZOMI DAILY\nposted on 2 April 2015 at 11:46 am Lomkholna: Article, Biakna, SuanghDal\nA nih in khat zong hi lo. Sun ading kipia ni hi lo zawin Thawhkik ni pen Sunday ni hi. SDA lamte adingin Sunday pen dawi-in mu uh hi ci phial lehang zong kici thei hi. Kaal khat sunga om zing ni suak tawh kisai-in, ni khat pan ni sagih dong Roman minvawh om hi. Zomi te’n zong minvawh nei hi hang. Kawlte lawh dang zong atuam hi lai hi. Saturday ni pen Sabbath (SDA) ni a kizang pen hi. Kaal khat sungah nimasa pen Sunday ni leuleu pen Topa’ ni (Christian) a kizang hi. Roman, Kawl le Zo min vawhte zang nuam kei lehang Sani ni pen Sabbath ni cih tektek ding hi a, Sunday ni pen Topa’ ni (new Covenant Sabbath) cih tektek ding hi.\nSunday law tawh kisai-in SDA thuzuite in amau’ Sabbath ni in nute’ ni pate’ ni cihdante a zang a om kha diam thei keng. Ahi zongin Christian pawldangte’ sungah Judson Sunday, ZBC Sunday, ZBCM Sunday, MBC Sunday, MC Sunday cih bangin tampi tak kizang ta hi. Sunday ni Topa’ thawhkik ni pen kikhop ni tawlngak ni biakpiak ni dingin ih zatna hangin anti-Khrih thu-upna hi lo hi.\nAhi zongin a ki-um khial hong pai khial sak leh Topa hehna a piang sak thei ding pen tua Sunday pen Topa’ thawhkik ni sa nawn loin nute’ ni pate’ ni cihte pawl ading ih sak leh tua Sunday pen Anti-Sunday, Anti-Lord day, anti-Sabbath suak thei mah ding hi ci-in LStho ka tel na ciangciangin ka muhna hi. Topa’ thawhkik ni pen a taktak in Sunday ni bek ah a kizang ahih mah bangin, nute’ ni, pate’ ni hi lo hi. Ahi zongin tua Sunday Topa’ thawhkik ni a kikhawm ei Christian te’ adingin nute pate adingin thu ih nget sak ding thupha ih pawl ni diak ding zong hi mah hi.\nThu khat peuhpeuh a kizat khit a kizuih khit ciangh a thumaan lohna a puahpha leh a pholak kikte pen kimukhial zo thei hi. A kizuih a kizat zawh a sawt lua, a gei mahmah khin thumaan lohna ah thumaan pen tualtang thei nawn vet lo hi. Pasian in khahkhong vet thei hi. Khahkhongna sungah Pasian’ hehna hai a buak taktak ciangin minam khat le nam khat tualgal sisan luanna gimna tung thei hi.\nTua bang a tun ma-in thumaan ahi, Topa’ thawhkik ni pen Nute’ ni hi lo hi cih kong gen khia nuam teitei hi. Nute’ ni tawh kisai pen tuma kum 1914 khit ah America gammi Anna a kici numei khat hanciamna tawh Second Sunday in May a zat dingin hong kiphuan hi a, tua hun lai-in kei piang nai lo ka hih manin, Sunday Topa’ ni pen kum 1914 ma Pawlpi in bangci zat cih thu a gen nuam bek ka hi hi. Topa’ ni pen bangci kizat cih pen u le nau Christian te in bangci zat huai, bangci siantho sak huai cih ih lungsim tawng conscience ah ih thei ciat hi.\nAnna mahmah in zong ama’ ngaihsut bangin nute ni kizang loin sumbawl sum zuakna (commercialization) in kizang ahih manin na sa mahmah kici hi. Tua sangin a na zaw lai dingin ka ngaihsut in bang hiam cih leh Sunday ni Topa’ ni ah mihingte’ kilaitak thute gualgual lehang anti-Sunday/ anti-the Lord day hong suak takpi ding hi. Pate’ ni hun zang khat bang a pa a vui ding hong bang hi. Nute pate’ ni thupi kisa bek ahih manin tua ni kikhawm bek hi. Thutaang gen bel kisiam thei mahmah. Thugen nuam vive. A ngai nuam om lo. Thumaan thutak za thei nai lote. Thu thuk zaw duh thei nai lote,,,ciamnuih gospel, Lungdamna thu zawn gen lua cihte pawl zong lau huai hi.\nSunday Topa’ ni a luh Nidang tuamtuam zong hong lut behbeh ahih manin, Topa’ ni in Singlamteh thu laigil namte suut siam loh hilh theih loh banah kisuut lo kihilh lo semsem hi. Pawlkhatte bangin nute ni in pate gensia pian a, pate’ ni in nute gensia pian liang kha pahpah hi. Topa’ ni Nipi ni a thu kigen (preaching) ding ih cih pen tua banga lum leh suk lum leh toh thugente gen sak ding hi lo a, pawlpi kem syate maw? Bekin hong hilh hong gen ding uh hia, kum khat sungah nute, pate adingin nipi ni khat bulphuh diaka, thu ngetsak thupha bawl letsong pia cih pen bel program sungah hel ziauh theih hi lel a, ahi zongin amau ni suak sak liang ding hi lo hi.\nHi thei leh zat vet loh hoih zaw lai hi. Banghang hiam cihleh a dangte zong hong kilawh toto ding a, mai lam ah tate’ ni zong hong om dinga, ih Nipi ni pen out of tune ong suak ding hi. Githa kitaih lo hong bang gawp ding hi. Na khat peuhpeuh pen LStho tawh a kituah kei leh a thusun a hoih khem hangin a tawpna lam ah a gah pen sihna le Topa tawh kigam latna, phengphitna le thu mel la mel khen theih nawnloh hun hong tung lel ding hi, cih ka muhna hi.\nGenkhialh, gelh khialh a om leh hong mai sak un. Topa’ min ading khualna ah nute pate’ hamsiat thuak loh nading ka deih luatna hi zaw hi. Nute zong nu nei ngeite hi a, tate zong nu ding pa dingte ahi uhhi. Topa ni thawhkik ni pen nute pate bek hi lo, piansak nakhempeuhte adingin thungetsak ni ding zong hi. Nute pate pahtawina a nial hi loin, Topa’ ni-in kum khat sungah nute ading Sunday khat a diakin la-in thu a nget sak, letsong a pia cih ciang hi hen la, Topa’ ni mah hi ci zaw hi. Topa’ gupkhiatna thu mah sut ni. A kisap leh LStho sung numeite thu tawh Topa’ thu ih sut diak ni zong hi thei lua lel hi.\nNute’ ni pate’ ni pen mihing kilaitat thusun ahih manin kithukim ding hamsa het lo hi. Thu-um lo Kawlte bangin ei sangin mothers’ day hong lim zat mahmah ziau ding uh hi. Jesuh le a singlamteh a san nop het loh uh hangh. Biakna ih cih pen a ni a hun tun cianga kineihna tawh nute mai pate’ mai ah lukun keei cih dan hi, ritualism kici hi. Christian te pen Nipi ni bek, nute ni a kici ni beka zahtak it, thupi bawl ding hi lo a, nuntak laiteng thupha bawl ding hi. Life time service hi. Nute pate’ tungah Nipi ni Topa’ ni hing suan lianga thu kigen kihilh kisawl sangin nisim ih nuntakna ah kineih lohna tawh thupha ih hih den ding hi zaw hi, cih tawm ka sung nuam hi. Ritualism ah a ciah kikkik ih hih khak ding. Suangh Dal\nPrevious: Thawhkikni Sermon – Nama kihong ding hi\nNext: Tulaai Leitung Thuthang Tuamtuam Updates April 2, 2015\nRefugee vai tulaitak thuthang: Philippines leh Cambodia puak uhhen!


url: =Thumanna le Cihtakna khahsuah ngei kei in ~ Jam Daniel :: ZOMI DAILY\nThumanna le Cihtakna khahsuah ngei kei in ~ Jam Daniel\nposted on 21 May 2016 at 8:33 am Lomkholna: Article, Biakna, JamDaniel\nPaunak 3:3: “Thumanna le Cihtakna”, Hih kammal nih pen khen lo a I nisim nuntakna ah zat dingin Pasian hongsawl le thupiak ahihi. Thumanna bek kicing thei lo a cihtakna bek zong kicing lo hi. A nih tuakin tem le pai a bang ding ahihi.\nTHUMANNA: Cihtakna kulse loin ki thuman thei lua hi. Sum le paii vai ah piak dingte piakna pen thumanna hi. Na muh bangbang a thu khat na gen pen zong thumanna mah hi. Ahi zongin thuman gen, thuman a gamta khempeuh micitak kici kim thei zenzen lo hi. Nisim thu suaksakte (news)ten thupiang bangbang gen uh a khantoh hanhan na om luapi khol lo hi.\nCIHTAKNA: Thuman ta kei leng ki citak thei lua hi. Thuman zang lo a zuau gen/guta mithat tamlua lel hi. Khut tung lumlet a bang a sia lamah a citak mi tampi om hi. Tua hangin Pasian in thumanna le cihtakna khen ding deih lo hi. A nih tuak a zat khop ding a hong thupiak ahihi. Cihtakna cih pen kammal dangin gen ni ci leng “hanciamna”, “thasanna” zong kici thei ding hi.\n* Hoih lo hi ci a nasep khat pen sem nawn kei ning/zang nawn kei ning/painawn kei ning na cih ni a kipan cihtakna nazat toh ding ahihi. Ahoihloh lam thei napi cin na taksa in duhna/lunggulhna nei hi. Na ci le sa lunggulh tentan na pen nanial zawh tak ciangin a citak pan na hihi.\n* Hoih hi ci a natheih na khat pen a sem zelzel hilo ding cin a a semden mi hi ding hi teh. Ahoih na khat hoih hi ci a nasep na ah sep loh theih na ding hong dal thu le vai tampi om thei ding a ahi zongin nasep teitei zawhna pen cihtak na ahihi.\nGentehna (1) Tu kum sung nipi sim kikhop na ah hunlapin tunsawm in ka hanciam ding hi ci-in kumthak na ki-ap hi. Na ki-ap zawh kha khatma in kikhop loh theih na ding/hunlap loh theih na ding thu le vai tuamtuam hong piang ding a na hanciam zek keileh na ki-apna pen zuau gen hong tangsak ding hi. Ahi zongin mi citak na hih nopleh na hanciam tentan ding ahihi.\n(2) Tu kum sung kikhopsim in sumpi RM 5 ka khia ding hi ci’n na ki-ap hi. Khatvei nihvei piak ding haksa lo na pi in kikhop sim a piak ding pen hanciam mahmah kul ahihi. Tua ahih manin cihtakna khahsuah lo a na kalsuan theih na dingin gelkholh siamna zong kisam mahmah hi.\nMuhtheih thupha tampi I san theih na dingin cihtakna tampi kisam hi hang. Hong huh ngei khat na va huhkik pen na huhkik zawhnakleh huhkik ding a thuman khat mah ahihi. A man hong huh masa ahih manin nang zong na huh zawh tak ciang ahuh na hihi. Ahi zongin Mother Teresa nuntakna en leng Culkata khuapi sung a om mizawng teng kai khawm in an vak hi. Cidam lote pua in a inn ah kem a zatui tawh bawl hi. Ni khat nasep ding hileh mi tampin sem zo ding hi. Ahi zongin a ma nasep pen khantawn nasep ahihi. A sih dong nasep ahihi. Haksa mahmah hitaleh a cihtak man, a hanciam man bekbek in lawhcinna a ngah ahihi. A sihma ahi zongin a sih khit ahi zongin pahtawina min phatna tuamtuam ngah toto a tangthu manpha mahmah a gelh khia numei manpha khat suak hi. Ngah kik ding lamet na tawh nasem lo bek hi lo in a sep bangbang hanciam in lungsim khempeuh tawh a semnu ahihi.\nBang hang thumanna le cihtakna zat ding kisam I hiam?\nMi gualzo mi lawhcing I hih theih na ding ahihi. Gualzawhna lawhcinna cihte ki mawk ngah lo hi. Thaman piakkul hi. Haksa taleh na hanciam tentan na pen na thamanpiak ahihi. Thagum le pilna suang a nasem mi khat thaman kimawk mangngilh theilo hi. Sepna thaman sang hamtang ding hi. Hebrew 12:11 ah “…thuman nuntakna hangin nopsakna thaman a nungngah uhi” Mang muhna 2:10 “…Na sih dongun kei tungah hong citak un. Tua hileh nuntakna lukhu ka hong pia ding hi”. Jam Daniel\nPrevious: ZAM Thupuak :: 22 May 2016\nNext: Rev. Billy Graham cidam lai\nPolitics leh Technology aluan khopzia ~ Bob Tuangpi


url: =Malaysia, Puchong vengsung aom Entertainment Outlet khatah Operasi lutin mi 50 val kiman :: ZOMI DAILY\nposted on 12 November 2017 at 7:25 pm Lomkholna: Malaysia, News, Sawltak, World\nMalaysia, Puchong vengsung aom guannop lenkhopna Entertainment Outlet khatah Operasi lutin akigawm in mi 50 val kimankhia cih theStar pan kiza hi. Bandar Puchong sungaom Entertainment Outlet khat hi a, hih Entertainment Outlet sungah Game kimawlna tuamtuam leh numei pasal thaangtatna Vice Activities tuamtuamzong aom cihi.\nTua Entertainment Outlet ah Sunday zingsanglam 4am hunpawl in kumpi thunei te’n Operasi alut ahihi. Outlet Manager leh Captain cihte akipan nasem in aombekbek akigawm in mi 18 kimankhia hi.\nTuaban ah zindo in aom gamdangmi numei 31 zong kimankhia uhhi. Tua numeite pen GRO (Guest Relations Officers) kici a, tua Entertainment Outlet sungah gualnuam dingin apai te azindopi uh hihtuak hi.\nTuaban ah tua Entertainment Outlet ah gualnopna azangding in apai Customer mi 117 tezong guihtheih khamtheih zatneiding in ki ummawh ahih manin, Drug Test kibawlpah hi. Tualak ah mi 7 tepen Methamphetamines leh Ketamine akici vankham Drug azatlam kitheikhia uh a, kimansuakpah cih Serdang OCPD Asst Comm Megat Mohamad Aminuddin Megat Alias in genkhia hi.\nTuateng banah nasem in aom tezong Work Permit kiciantak aneimah uhhiam ci’n thunei te’n hoihtak sitcianna nei uhhi. Customers lakpan Drug Test a onglo mi 7 tepen “Section 15(1)(a) of the Dangerous Drugs Act” thukhun tawh thukibawlding cih kiza hi.\nMore: Malaysia gamsung thukham palsat “Crime List” sungah suzuak mah tampen\nEntertainment Outlet, Game kimawlna leh Night Club cihbangdan te ah naseppen mihoihlo, miginalo tamzaw ahih manin, ahihtheih liailiai nakleh sep huai masakhollo hi. Miginalo atam mahbangin Operasi leh kimat kihen cihtezong tamphadiak pahhi. Game sai ah nasem pawlkhat akimat uhciangin Case nawngkai mahmahthei hi. Sawltak #zomidaily\nPrevious: A 3 veina Zomi Numei Seminar nuamtak kizo thei\nNext: Kuala Lumpur, Pudu sumtah kimawlna ah mipi leh palik te buai, thau 4 vei kilawn


url: =Mobile Phone ging langlang keei :: ZOMI DAILY\nposted on 21 January 2015 at 10:30 am Lomkholna: News, TimothyNaulak\nKhat vei Mizogam ei Zomi biakinn khat ah ka kikhop leh akikhawm mi pen biakinn sungdim mikmek keei hi. Tammahmah bilbel hi Topa thupha cih ding hi. Tua akikhawm khempeuh pen Zomi vive kahi uhhi. Hun ongkipan in Pasian phatna pahtawi na la ongkisa in nuampeuhmah in thalawp huai ngiat hi. Mipi in phatna lasak ziahziah nasungah kenzong kasakkawmkawm in ka lungsimsung ah ei ma kam ei ma pau ngiat tawh Pasian phat thei bia theicih pen nakpi tak in thupi si ee maw ka ci in ngaihsunsun pawngmawkmawk kha ingh.\nTua kangiah sutsut kawmkaal in phatna lasak ong hial bawl in lamna khalam na lam ongkipan in tua khit teh upa chairman pa in thunget na tawh hunpi ongzom tohi. Hun pi ongkipan in lasak na Topa min phat nuam te ci in lasa ding mi ongsam in tun ah tua Lia…. In Topa minphatna ongsa ding hi ci in hunuk pa in pulak na aneih khit teh lasadingte zong atut na mun pan ongding khia to in amai ah ongpai khia in mic ongla in lasadingongkipat lian leh mi in khutbeksan ngeingai in nopci zawzen hi.\nLia.. lasak siam sapian kahih ciangaa daaideedaa in kangaih lai tak ka nunglam ah atu pa phone ongging lengleng keei. Lingvatliang kai ve. Tua leh ka tutnanung himawk ahih ciang aa mipi inzong amit uh ko lam ongngat pheikeei mawk ta, Lasa nu Lia … zong en pak lo liang in kolam onget vat uh bel nuammel khol lo bek thamlo in ka lungsim ngaihsut na puapial kha vat keei mawk hi.\nTu bek dingkasak leh sermon pa in thu ong gen kipan in thugenpa bang athugen hoih sa lua lunglut lua ka hih ciang aa kakam kaliang aa ka ngaihdeda lai tai ka taklam ah atu pa phone onggingta leuleu maw ongphawngvat keei sam aive. Kataklam kakiang aa tu himawk ahih ciangaa mipi in ong en leuleu. Ka thungaih lunglut laitak aihciang aa ka ngaihsut na puapial vat leuleu. Phone ging lam ah.\nTua tawhongkhawl ding kasak leh tawmvei tak ciang aa kamailam ah khat ongging leuleu, amasa aa bang mah aa mi in ongen bek hi lo tua phone ging anuih san om leh kilawm minui bang za kai ve. A phone ging te lah ngeihthei ta buang in langlang keei.\nTua ni kikhopna pan in ka ngaih sut na ah ongsuak pen bang hiam cih leh ih ki khop ciang ahi zong, Mi thupi ulian khat peuhpeuh tawh ih kiho ciang ahi zong, athu pi kikhop na khat peuhpeuh hunsung in ah ih puak ih Mobile phone pen silent or Suit off ah koih thei leng pen hibang in ih kiang aa tute hi taleh midang khempeuh ading in lungsim nawngkai napiangsak lo ding hi cih pen kalung simsung ah ongsuak vat hi.\nLeitung khan toh na tawh kizui in mikhempeuh phial in Mobile Phone tawiciat ta uh aa, tua ahih man in Zomi akua mah peuh ih neih phone kepdan siam zatdan siam ding akideihsakhihang.\nPrevious: Numei te ading a theihhuai thusim ~ Pau Tun Thang\nNext: Zolai – Nang Koi ah Pai Ding ~ Rev. Cin Do Piang


url: =2014-02-09 ~ TBC-Y\nPosted on Friday, February 14, 2014by Siam Kim\nLawmte a’ding sih ngamna sangin a lian zaw itna om lo hi.–– Johan 15:13\nSiampi Laibu 15-16\nKa sanggampa mopawi madeuh-in ka pasal in mopa le monu pastor mai-ah a din laitak un man zaih hi. Maante ka etkik ciangun, a nunglama biakinn zepnate mopa le monute sangin etlawm zaw ahihna ka thei uh hi.\nHih mopi kiteenna mante in Khris ii pawlpi a itna, singlamteh hong phawk sak hi. Lai Siangtho in pasalte in a zite (Efesa 5:25) a it dingdan hong gen ciangin Khris in nungzuite tunga a cihtakna, aituam kihello a, a itna thu tawh tehkak hi. Eite hong it manin Khris in sihna hong thuak hi. Eite zong tua mah bangin iki it ding ahi hi (1Johan 4:10- 11). Amah ei tang in hong si ahih manin eite in Pasian tawh a tawntung in i kikhen nawn kei hi. Jesuh in ama’ gen Kammal bangin a sem hi: “Lawmte a’ding sih ngamna sangin a lian zaw itna dang omlo hi” (Johan 15:13).\nEite a tam zaw in pampaihna, nawl khinna, leh lehhekna i thuak ciat hi. Hih thute eite in don loin, Khris hang in kipiakna, lainatna, leh itna taktak hangin thuakzawhna i nei thei hi. Tu ni in Pasian in nang hong it ahihna thei in. Jesuh in a nuntakna tawh thu hong gen khin zo hi.––Jennifer Benson Schuldt\nPasian’ itna lianin lamdang hi,\nthu in lian a, siangtho in thupi hi.\nJesuh’ lungtang pan hong pai hi\nHaksat hunin hong huh hi––Blom\nJesuh’ singlamteh lo ngal Pasian’ itna hong gen bangmah om lo hi.\nHOIHNA MAW? MINTHANNA?\nPosted on Thursday, February 13, 2014by Siam Kim\nNote pen a si na hih hangun a hing min na pua uh hi.–– Mangmuhna 3:1\nSiampi Laibu 14\nJohn Wooden (1910-2010) pen basketball kimawlna ah minthang mahmah hi. Amah in gamtat hoihna in mithanna sangin thupi zaw, ci-in um hi. “Na minthanna pen midangte hong muhna ahi hi. Ahih hangin na gamtat hoihna pen na hihna ahi hi. Na gamtatna nang bek in na thei hi. Midangte na haibawl theih hangin, nang le nang na kihaibawl thei kei hi” ci-in Coach Wooden in a lawmte kiang ah gen den hi.\nMangmuhna sungah Asia gam a om Pawlpi sagihte tungah sihna pan a tho Khrih’ kammalte kimu thei hi. Sardis Pawlpi tungah Jesuh in, “Na nasepte ka thei hi. Note pen a si na hih hangun a hing cih min na nei uh hi” (Mang 3:1). Pasian in amaute thu a thei hi. Amaute zong akithei tawm uh hi. Jesuh in amaute a sih dektakna pan un thoto in Kha Siangtho tawh a kidim nuntakna a neih ding deih hi (tg. 2). Amau san thuman thutak a phawk ding, a zuih ding leh kihei kik in a thak kalsuanna ah a pai ding Amah in a tawsawn hi (tg. 3).\nPasian in i nuntakna sungah khialhna hong lah ciangin i kikhel theih nadingin zatui hong pia hi. I mawhnate pan in iki leh kik ciangin Pasian in i mawhna hong maisak in a thak nuntakna hong nei sak hi.\nKha thu-ah, ahoih lo minthanna pan iki khel nang suahtak na i ngahna, nuntakna tawh akidim gamtat hoih i neihna pen Topa Khris theih cianna panin hong pai ahi hi.––David McCasland\nMite in kham le minthanna bek gen uh hi\nMin neihna in kicing lo hi;\nMin hoih neihna pen ngun le kham\nsangin hoihzaw pek hi.–– Guest\nGamtat hoih taktak a kilatna pen mite hong muhloh laitak i sep nate ahi hi.\nPosted on Wednesday, February 12, 2014by Siam Kim\nAmah hong kilah kik ciangin eite in Amah tawh ikibang ding hi.––1 John 3:2\nSiampi Laibu 13\nSuang tunga limsuai siamte in a khauh mahmah suang tungah lim hoih nono suai ding mukhol in a hoih mahmah in zem uh hi. Hih pen “Muh kholhna” kici hi.\nGutzon Borglum (1867-1941) pen liimsuai siam mahmah khat in mipi in a thei uh hi. Souh Dakota, Mt. Rushmore National Memorial ah minthang pen hi. Borglum’ nasepna in US president li te maitang ngaihsun mukhol -in Mt. Rushmore ah a khat veina lim hoih mahmah suai hi. “Mr. Borglum” “ Mr. Lincoln pen hih suang tungah a om na koi bangin thei thei na hi hiam?” ci-in kidong hi .\nPasian in zong na a sep ciangin muhkholhna tawh sem hi, cih a genna dingin a hoih penna ahi hi. Pasian in a nasep zo siangin eite in ama’ mai-ah siangtho le paubanna omlo in i din ciangin amah in eite i hi bangin hong mu hi. Eite in Jesuh tawh i kibang ding hi. Nang tungtawnin na sep akipan Pasian in Jesuh Khris hong pai kik ni dong tua nasep a zom toto ding hi (Filippi 1:6).\nPasian pen kinial theilo hi. Amah in Jesuh i sut ding hong deih hi. Amah in a patkhiatsa nate a zawh dong bang mah in eite hong buaisak zolo ding hi.\nEite in hong seekpa Topa tungah ei le ei i ki-ap tawm ding kisam hi.––David Roper\n“Amah in nang bang mizawngte hong itlo ding hi”\nci-in muanlahna na nei thei ding hi.\nA it tak loh pen ka hih hangin\nAmah in nang hong it veve hi––MacDonald\nPasian in ama deihna bang i suah theih nadingin na a sem hi.\nPre Valentine-day Special Talk by Sung Tin Par\nPosted on Tuesday, February 11, 2014by Htaung Kyint\nPre Valentine-day Youth Service\nFeb 9, 2014 ေန႔ရက္တြင္ Special Talk ႏွင့္ Pre Valentine-day အစီအစဥ္\nအား အတူတကြ ျပဳလုပ္ခဲ့ရာ ခရစ္ယာန္ ဓမၼေတးသံရွင္ ဆုန္သင္းပါ(ရ္) မွ\nဂုဏ္ေတာ္ခ်ီးမြမ္းျခင္း၊ သက္ေသခံျခင္းႏွင့္ လူငယ္မ်ား အတြက္ Special Talk ေျပာၾကားျခင္း တို႔ၿဖင့္ ပါ၀င္ခဲ့သည္။ TPTP\nI LAUNATE KOI-AH\nPosted on Tuesday, February 11, 2014by Siam Kim\nKa lau hun ciangin Nang kong muang hi. ––Late 56:3\nSiampi Laibu 11-12\nKa kiteen khit kum 12 sungin ka tate bang ci pattahin khangto sak ding cih lunggim ka hih manun ka thanem keei uh hi. Ka lawmte khat in Pasian’ ngaihsutna hong gen hi. “Pa hoih lo na hihlam Pasian in hong thei hi” hong ci hi.\n1988 kum Lungdambawl-in ta pasal khat ka nei uh hi. Ahih hangin tu in ama a’ding ka lungkham hi.\nAugust le Kathryn te ko innkuan sungah hong kibehlap hi. Ka zi a’ding in zato siamah le siavuan khat a hihna tawh Kathryn kahpih theizel hi. Ka khut zanin ka hehnem thei hi. Amah in a khutmete ka tungah hong koih hi. Tuamah bangin Kha Siangtho in hong hehnem hi. Hih naupangno tungah ka itna ka lah bangin Kha Siangtho in khamuanna ka neih theih nading hong huh hi.\nZarephath meigongnu in zong muanlahna nei ngei hi. A tapa si ding zah dongin cina hi. A lunggim lua ahi manin, “Ka mawhna hangin ka tapa that dingin hong pai na hi hiam?” (1Kum 17:18) a ci hi. Pasian in geelna dang nei hi.\nI haksatna sangin a lianzaw, amah le ei kikal a om mawhna hong maisak in hong it ding, a kitam lungtam hong damsak ding Pasian na i sem hi. I launa munah Pasian om hi.–Randy Kilgore\nPa aw, ka thanem hun ciangin ahi zong,\nka lau pen hun ciangin hong om pih in.\nMidangte tungah itna ka lah zawh dong\nNa itna hong hilh in.\nItna in tu laitak a manlo i launate zozo hi.\nFeb 9, 2014 Program\nPosted on Monday, February 10, 2014by Htaung Kyint\nPosted on Monday, February 10, 2014by Siam Kim\nNa vangliatna ka phat ding a, Nong hehpihna zingsangin kong phat ding; Bang hang hiam cih leh nang in haksat hun ciangin ka belhna leh ka bukna mun Na hi hi.––Late 59:16\nKUMTAWN LAI SIANGTHO:Siampi Laibu 8-10\nWales ah pasal pawlte’ la, ngeina la-in kizang hi. Leitung galpi II na ma-in Welsh glee club-te in German glee club-te tawh kidem uh hi. Tua la kidemna hangin gal kidona hong khawl uh hi. Chorus dawng nih tawh kigal neihna bei hi: “Thungen khawm ni, Ka lawm na hi. La sa khawm ni, ka sanggam na hi.”\nMusic vangliatna pen Pasian kiang pan hong pai lungsim damna ding huhna ahi hi. Mi tampi in thangah hi. Tua ahih manin Late Lai Siangtho in hih bangin hong gen hi. Eite in i lungtang tawh akizom lamal tawh i lungsim sung panin Pasian i hopih thei hi. “Na vang liatna kong phat ding hi: Ka haksat hun ciangin ka belhna leh ka bukna Na hi hi” (Late 59:16). Mite in David that ding a a zon laitak un amah in hih la a phuak hi. David in a piangthute hangin lungkia lo in Pasian’ vangliatna le hehpihna phawk in thangahna late sa hi.\nEite in bang bang i thuak zongin Pasian in Ama’ hoihna le vangliatna hong theisak late hong pia ta hen!––Bill Crowder\nKa gengen ding hi, ka sasa ding,\nHong honpa phatna sun niloh in,\nHong honpi phatna sun niloh in––Crosby\nIsraelte Pasian, Topa tungah la ka sa ding hi. --- Thk. 5:3


url: =Joshua 21 | Siantongluan.net\nJoshua 21 |\nTua ciangin siampi Eleazar leh Nun tapa Joshua leh Israel minam beh lutangte kiangah Levi beh lutangte hong pai uh hi.\nAmaute in Kanaan gamsung Shiloh munah, "Tenna dingin khuapi leh ka ganhingte uh-a dingin a lononate tawh kote hong kipiak ding Moses tung tawnin Topa in thu piazo hi," ci-in amaute kiangah a gen uh hi.\nTua ahih ciangin Topa thupiakna tawh Israel mite in amau luah sung panin Levi mite tungah a nuai-a khuapite leh lonona gamte a pia uh hi.\nKohath behte-a dingin aisan hong tung hi. Tua ahih ciangin siampi Aaron suanlekhak ahi Levi mite in Judah, Simeon, leh Benjamin minamte tung panin aisanna tawh khuapi sawmlethum ngah uh hi.\nTua ciangin a omlai Kohath mite in Efraim minam, Dan minam leh Manasseh minam alangte tung panin aisanna tawh khuapi sawm ngah uh hi.\nGershon mite in Issakhar minam, Asher minam, Naftali minam, leh Bashan gamsunga om Manasseh minam alangte tung panin aisanna tawh khuapi sawmlethum ngah uh hi.\nMerari mite in a beh uh tawh kizui-in Reuben minam, Gad minam, leh Zebulun minamte tung panin khuapi sawmlenih ngah uh hi.\nTopa in Moses tung tawnin a thupiak bangin hih khuapite leh a lonona gamte Israel mite in aisanna tawh Levi mite tungah a pia uh hi.\nJudah minam leh Simeon minam sung panin amaute in a nuai-a min kigen khuapite pia uh a,\nLevi mite ahi Kohath beh sung panin Aaron suanlekhakte tungah tung hi; amaute tungah a ai kia masa ahih man hi.\nAmaute in Judah mualtung gam Kiriatharba, Arba pen Anak pa (Hebron a cihna), a kiima lonona gam tawh amau tungah pia uh hi.\nAhih hangin tua khuapi lote leh a khuaneute pen Jefunneh tapa Kaleb tungah a neih dingin kipia khin hi.\nAmaute in siampi Aaron suanlekhakte tungah mi thatte bukna khuapi Hebron a lonona gamte tawh, Libnah a lonona gamte tawh,\nJattir a lonona gamte tawh, Eshtemoa a lonona gamte tawh,\nHolon a lonona gamte tawh, Debir a lonona gamte tawh,\nAin a lonona gamte tawh, Juttah a lonona gamte tawh, leh Bethshemesh a lonona gamte tawh, hih minam nihte sung panin khuapi kua a pia uh hi.\nTua ciangin Benjamin minam panin Gibeon a lonona gamte tawh, Geba a lonona gamte tawh,\nAnathoth a lonona gamte tawh, leh Almon a lonona gamte tawh, khuapi li a pia uh hi.\nSiampi Aaron suanlekhakte khuapite a vekpi-in khuapi sawmthumlethum, a lonona gamte tawh ahi hi.\nLevi mite sung panin Kohath beh ahi a omlai Kohath mite tungah a kipia khuapite pen Efraim minamte-a sung pan ahi hi.\nEfraim mualtung gama om khuapite sung panin mi thatte-a ding Shekhem a lonona gamte tawh, Gezer a lonona gamte tawh,\nKibzaim a lonona gamte tawh, leh Bethhoron a lonona gamte tawh, khuapi li amaute tungah kipia hi.\nTua ciangin Dan minam sung panin Eltekeh a lonona gamte tawh, Gibbethon a lonona gamte tawh,\nAijalon a lonona gamte tawh, leh Gathrimmon a lonona gamte tawh, khuapi li kipia hi.\nTua ciangin Manasseh minam alangte sung panin Taanak a lonona gamte tawh, leh Gathrimmon a lonona gamte tawh, khuapi nih kipia hi.\nKohath mi a omlai behte khuapite a vekpi-in a lonona gamte tawh khuapi sawm ahi hi.\nTua ciangin Levi beh sunga om Gershon mite tungah Manasseh minam alangte-a sung panin Bashan gamsunga om khuapite sung panin mi thatte-a dingin bukna khuapi Golan a lonona gamte tawh, leh Beeshterah a lonona gamte tawh, khuapi nih kipia hi.\nTua ciangin Issakhar minam sung panin Kishion a lonona gamte tawh, Daberath a lonona gamte tawh,\nJarmuth a lonona gamte tawh, leh Engannim a lonona gamte tawh, khuapi li kipia hi.\nTua ciangin Asher minam sung panin Mishal a lonona gamte tawh, Abdon a lonona gamte tawh,\nHelkath a lonona gamte tawh, leh Rehob a lonona gamte tawh, khuapi li kipia hi.\nTua ciangin Naftali minam sung panin Galilee gamsunga om khuapite sung panin mi thatte-a dingin bukna khuapi Kedesh a lonona gamte tawh, Hammothdor a lonona gamte tawh, leh Kartan a lonona gamte tawh, khuapi thum kipia hi.\nGershon mite beh tuamtuamte khuapite a vekpi-in a lonona gamte tawh khuapi sawmlethum ahi hi.\nTua ciangin Levi mi a omlai Merari behte tungah, Zebulun minam sung panin Jokneam a lonona gamte tawh, Kartan a lonona gamte tawh,\nDimnah a lonona gamte tawh, leh Nahalal a lonona gamte tawh, khuapi li kipia hi.\nTua ciangin Reuben minam sung panin Bezer a lonona gamte tawh, Jahaz a lonona gamte tawh,\nKedemoth a lonona gamte tawh, leh Mefaath a lonona gamte tawh, khuapi li kipia hi.\nTua ciangin Gad minam sung panin Gilead gam sunga om khuapite sung panin mi thatte-a ding bukna khuapi Ramoth a lonona gamte tawh, Mahanaim a lonona gamte tawh,\nHeshbon a lonona gamte tawh, leh Jazer a lonona gamte tawh, a vekpi-in khuapi li kipia hi.\nLevi beh a omlai ahi Merari beh tuamtuamte-a ding khuapi a kipia a vekpi-in sawmlenih ahi hi.\nIsrael mite neihsa lakah Levi mite khuapi a vekpi-in a lonona gamte tawh khuapi sawmlegiat ahi hi.\nHih khuapite in a kiim ciatah lonona gam nei ciat a, hih khuapi khempeuh tua bang ahi hi.\nTua bangin Topa in amau pulepate tungah piak dingin a kiciam leitang khempeuh Israel tungah pia a, amaute in a ngah khit uh ciangin tua lai-ah a teng uh hi.\nTua ciangin a pu a pate uh tungah a ciamsa bangin Topa in amaute tungah na khempeuhah tawlngakna a pia hi. Topa in a galte khempeuh uh amau khutsungah pia ahih manin a galte uh khat beek in zong amaute nang zolo hi.\nTopa in Israel mite tungah a ciamsa thuhoih khempeuh khat zong a mawkna omlo a, a vekpi-in tangtung kim hi.\nTedim Lai Siangtho / Laibu: Joshua 21


url: =Singkung leh leitung ~ Kap Za Khai :: ZOMI DAILY\nposted on 10 March 2020 at 9:33 pm Lomkholna: Article\nSingkung leh leitung ~ Kap Za Khai (Photoh)\nThupatna :: I kimlepaam a om singkungte pen mihingte leh leitunga om na khempeuhte adingin Pasian ii piansak ahi hi. Leitungah singkung loin kuamah nungta zolo ding hi. Singkung pen mihingte adingin Pasian ii leitang gamh cile’ng zong kikhiallo mai ding hi. Sing tawh inn i lam a, singteh mehgahte mah i ne a, mihing gamtat luhekna khempeuh ah singkung tawh kipelhna omlo hi.\nSingkung leh Mihing\nMihing a kici khempeuh kuamah singkung tawh kipel-in a nungta thei omlo hi. Singkung hangin a nungta vive ihi hi. Sing tawh kilamna inn sungah i om hi. Sing tawh kibawl tutphah, sabuai, lupna, bezuu, khedap, bawngleeng, lokhawhna, cih bangin sing tawh kibawl van vive tawh i kidim hi.\nMakeng kung, Ongkung, haikung, dolsingkung, taaksingkung, phatsingkung, nahtangkung, cih bangin zong singkung tuamtuam tawh i kizem a, nuntak nadingin a kisam omna leh nekna dingin singno tuamtuam zong i suan lai hi. Singkungte mah i ne a, singkung hangin a kinungta ihi hi. Si lehang zong hankuang pen sing mah tawh kibawlsak leuleu hi. Mihingte i suah a kipanin singkung tawh kipan a, si in leisung i tun dong nangawn ah sing tawh kipello hi.\nSingkung pen An\nSun sungin singkungte in nitang, tui leh Carbondioxide zangin amau an ding huan in nungta uh hi. Tua bangin a huan uh ciangin Carbon hydride ngah uh a, tua pen thahatna in zang uh hi. Protein, athau leh adangdang nuntakna adingin a kisam datte bawlna dingin tha a piak bangin, leitang sungah a lut ding Tehduh dat leh ci-datte zong pia lai hi. Tua bangin singkung pen amah leh amah a kicing nam ahi hi. Amah leh amah an kivak tawmna tawh leitung mun khat peuhpeuh ah om thei hi.\nAhi zongin ganhingte ahih leh tua bang hi thei lo hi. Singkungte om kei leh ganhingte nungta thei lo hi. Bang hang hiam cih leh ganhingte’ an a pia pen singkungte ahih man hi. Singkungte’ bawl datte leh ante ne in a nungta pen ganhingte ahi hi. Tuipi tukpi sunga om singkung neng a kipanin leitunga om singkung golpen dongin singkung khempeuh pen ganhingte’ an vive ahi hi. Singkung singteh ne ganhingte zong sasialne ganhingte’ an suak leuleu uh hi.\nSingkung pen Leitang Kempa\nHuih kempa:  \nHih leitunga Oxygen huih khempeuh ii 70% pen tuipi Algi kici singnote tungpan kingah ahi hi. Mihingte pianma peka om singkungte in tuni dongin i diik ding huih hong pia ahi hi. Singkungte in nisim-a piang huihniinte hup in, huih siangtho tawh hong laihsak den hi. Huih lakah Oxygen leh Carbon dioxide a kikimhelh dingin hong  sepsak kawm mahin huihlom, tuilom, suangtumlomte leh leitangte nuntaksakna pen singkungte’ thupha ahi hi.\nLeitung ii khuasatna hong kepsak pen huih sunga Carbon dioxide ahi hi. Hih Carbon dioxide pen khuasatna kem puan dumpi tawh kibang hi. Leitung sungpan hong piangkhia a satnate leitung pualam ah a lengkhia lo dingin hih huih in na kem gige ahi hi. Leitung khuahun a sat luat loh nading leh a vot luat loh nadingin hong kemcingsak ahi hi.\nGuah Sampa: \nLeitang tungah guah pongman hong zuk nadingin singkungte in tuikhu-te kemin, guah zuk nading na nakpi in sem uh hi. Singkung om lohna ah daitui om lo hi. Singkung tamna ah daitui tamin khuahun nuamsak hi. Hih bang munte ah guah hoih hi. Guahzuk ciangin zong leitang kisiat loh nadingin singkungte’n dal hi. Singkung atawm semsem ciangin khuahun zong hong sia semsem ta hi. Thakhat thu in guahzu vat in.. thakhat thu mah in ni hong sa vat hi. Singkung om loh mun pen keugaw gam hong suak pelmawh ding ahi hi.\nCarbon a nungtasakpa:\nSingkung a bei ciangin carbon nasepzia hong thanem mahmah hi. Huih lakah carbon kihelna kikim keileh leitung khuahun kikhel gawp ding hi. Leitung hong salua gawp ding hi. Tuikhalte hong tui gawp dingin tui hong khanggawp kha ding hi.\nEklei a kempa:\nSingkungte in a manpha mahmah leitang ekleite hoihtak kem hi. Eklei cih pen singkung leh ganhingte ii samuatte leh datsa kigawmna pan-a kingah leinel ahi hi. Suangtumte a lum, a vot leh tui tawh kinawkna panin datsa kingah hi. Organic muatte in leinelte hubit thei hi. Hih organic in leitang cidamna dingin a kisam huih leh tuite lutsak, paikhiasak hi.\nA manpha mahmah nitrogen dat zong kem lai hi. A dang leitang adingin a kisam dat tampi zong kem hi. Tua organic ekleite a kem pipenpen in singkung leh singzungte ahi hi. Leitang sunga om tui leh huih, leh eklei tuamtuamte a kipheipheisak leh a kemcingte pen singkung ahi hi.\nSingnamte a kempa: \nSingkungte pen a popona ah singkung nam tampi pona tawh singkung nam tampi a kemte ahi uh hi. Khuavotna gam-a leitang zaina acre 2.5 sung bekah singnam 200 bang po khawm thei kici hi. Gentehna in Malay Yan singhuam sungah sing nam bekbek 227 po ci uh hi. Cih bangin singkungte in amau singnamte bek a kem bek tham loin ganhing namte zong kem lai hi.\nTui bul kemte: \n“Singkungte kawi in,” ci-in India gamah kimlepaam kep nading hanthotna lai kisuang hi. Singkung pen phuk ding hi loin kawi ding hizaw hi. Bang hang hiam cih leh singkungte in tui bul hong kepsak man ahi hi. Leitungah singkung teng beileh tui teng zong koici bang piang ding cih kigen theilo hi.\nSingkungte zong mun khempeuh ah a po nadingin mihingte mah bangin khualzin kawikawi uh hi. Singkung pakte, a ngahte mun khempeuh ah a tun theih nadingin huih, ganhingte leh mihingte in huh uh hi. Huih nunna hangin singgahte mun tuamtuam ah kithehthang hi. Vasate, singgahnete hangin singmu-te mun tuamtuam ah kizel in singkung in po uh hi. Mihingte in singgahte mun khat pan mun khat ah kinawn kawikawi a, ei tawh singnote khual i zinpih hi. Hih bangin singkungte zong khual na zin kawikawi in mun khempeuh ah a po zihziah ahi uh hi.\nSingkung pen Mihingte’ An\nNi dang lai peka kipanin mihingte in singkungte leh singkungte’ pak leh a gahte ne in nungta uh ahi hi. Leitunga singkung nam tampi lak panin nam 3000 bang pen nek theih in kingaihsun hi. Tua teng lak panin nam 150 pen huan sungah kicingin kine hi. Leitungbup a om mihing 90% an dingin singkung nam 20 bang tungah kinga den hi.\nMihingte ading Calorie dat hong pia kiak nam thum om a, mangbuh, vaimin leh buh cih teng hi. Tua bek tham loin meebe, apple, orange, nahtang, sii, nicia, mehthuk, ankam, thawhbat cih teng a kipan nam tampi pen mihingte’ an in kine ahi hi. Leitung lei maitang hectare mak 13074 laka seh thum suah seh khat pen lo leitang in kizang ahi hi.\n Singkung pen Mehzaa\nMeh bawl ciangin a lim semsem nadingin lothangsan, lothangkang, siing, nanan, cih bangin a limsakna tuamtuam i khah hi. Hihte in meh limsak mahmah hi. Hih kung namte in mehzaa in kizang bek tham loin zatui in zong kizang thei lai hi. Coffee, niangphen te nam pen zindona leh tawldamzaa in kinak zat mahmah hi. Tanglai hunin Chocolate pen pasiante’ kiangpan hong pai an bangin kingaihsun hi. Kumzalom 16 hun a kipanin Chocolate pen Europe gamah na zang masa, mi kimzatna hong suak hi.\nSingkung pen Khamtheihtui\nCarbon Hydrate peuhpeuh in khamtheihna piangsakna ahi kazaw dat piangsak thei hi. Leenggah sunga cikhum dat in Wine a piansak bangin vaimin, baali, mangbuh, buh, nahtang, apple, cherry, aalu cihte in zong cikhumdat leh Carbon Hydrate pia thei ahih manin amaute tawh zuu kihuan thei hi. Tulaitak a leitunga om zuu leh khamtheihtui khempeuh pen singkung nam tuamtuam panin a kihuan ahi hi.\n Singkung pen Kizepnatui\nSingkung paak pawlkhatte pen a gim namtui mahmah hi. Tua namtuina in ganhingte leh mihingte lungnopna hong pia thei hi. Mihingte in paak a namtuite tungpan in paknamtui, kizepnatui, cih bangin a namtui tui tuamtuam hong bawlkhia uh hi. Tulaitak leitungah a tam man penpen paknamtuite kibawlna dingin singkungte mah kizangzang hi.\nTanglai Egypt mihaute in misite a uih a siat loh nadingin a gilzangte lakhia in a gil sungah Myrrh paknamtui kungte leh Cassia kici pakte koih uh hi. Singkung paknamtui in misi uih kem thei ahihna kimu thei hi. Tua bek tham loin kumpi inn sung, huang sung teng a namtui nadingin paknamtui mah na zang uh hi.\nPaknamtui bawl nadingin tulaitak a i kimlepaam a po lingpak, sekkhum, jasmine cihte bawl kizang hi. Polianthes Tuberosa kici pakte zong namtui mahmah ahih manin pasian’ tau ah kizepna in kizang hi. Nisuahna lama Asia gam sunga mite thupi a sak pak in Santalum album leh Pterocarpus santalinus pakte ahi hi. Tu-in hih paknamte bang haksa mahmahta hi.\nSingkung pen Zatui Zaha\nSingkung pan kingah zatui zaha pen kum tampi pha ta kici hi. A beisa kum 5000 a kipanin tanglai mite in Fedora leh Pobi Bengkungte’ thahatna leh hoihna mu khin uh hi. Zatang a nei pen-a kipan zatui dongah singkung vive tungpan a kingah ahi hi. Tuni dongin Afedrin, Morphine, Kodine cih zatuite pen a kung pan a kibawlbawl hi. Singkung pan-a kingah zatui zaha-te pen summet bawlna dingin hoih mahmah hi.\n1980 kumin United Nation in a thukanna ah zatui zaha pan-a kingah sum pen $ 550 mak pha hi, ci uh hi. Zatui zaha dingin singkung nam 400 kizang hi. Beng pen damna in zong a kizat bangin siatna in zong kizang thei hi. Foxglove kung in lungtang natna nop tuamsak hi. Pak bel tawh kisuan Rosy Periwinkle (Catharanthus roseus) kung panin Cancer natna dal zatui kibawl hi.\nKawlgam sunga om Cissus kung a zung in zong nuntakna hon thei ci bek tham loin a zung huan in dawn lehang, Cancer damsak kici hi. Rauwolfia Serpenitna kung gui panin sikhang kiamsakna zatui kingah hi. Sente adingin Panax Ginseng pen natna nam khempeuh dam zatui bangin a ngaihsut uh ahi hi. Tudong mahin singkungte in a khangtosan gamte’ zatui kisapna 75% bang pia hi.\nSingkung pen Leitung Hoihsakna\nTanglai pek panin kumpite leh mihaute in singkung lopate pen huan (garden) in bawl uh a, a omna mun uh zeemin, etlawmsak mahmah uh hi. Keshminia gam a Nishat Bagh huan, leh Kawlgam sunga om Kandawgyi huan, Yangon a om pakhuante bangin singkung lopa-te tawh kizem huan tampi leitungah om hi. Hih pakhuan-te in leitung hoihsak mahmah bek tham loin a mu khempeuh lungnopna pia hi. Zogam a singkungte in zong Zogam Zolei hong zepsak mahmah hi.\nSingkung pen Kicinna\nSum in leitung kipeisak ahih leh, tua kipeina tha a pia pen singkungte ahi hi. Leitungah singkung pan-a piang van leh nate zuakin a hauh lawh mi tampi om hi. Sing-atna, khai tuhna, singluang zuakna cihte in mihing nuntakna kicingsak hi. Singkung lopate pen sum piangthei vive ahi hi. Singkungte panin setzat sathau kibawl thei hi. Mihing vanzat tampi kibawlkhia hi. Sing tawh kibawl inn sungah ki-om hi. Sing tawh kibawl vante mah i zang hi. Hih bangin singkung pen mihingte’ kicinna hong suak hi.\nThukhupna: Singkung leh Mihing Kipawlna\nGam khangto a mite in mihing nuntakna pen singkung tungah bangzah kinga hiam cih a theih uh ciangin lamdang sa mahmah uh hi. Leitungah a tual niam pen mite a kipanin U Lian pente dongah singkung tawh a pel thei kuamah ki-om lo hi. Ahi zongin tu-in leitungah singkung lopate kinawh phuk mahmah a, singkung lopate hong tawm semsemta hi. Ganhingte zong hong tawm semsemta hi.\nHih bangta hi den leh mailam ah mihingte’ nuntakzia ding hong haksa semsem ding hi. Tua manin ei mihingte in hih leitunga om singkung lopate it in i zeek siam ding kisam hi. Singkungte tawh kilawmta takin nuntak khuasak huaita hi. Mihing kipawlna pen singkung loin nungta thei lo ding ahih man hi. Kap Za Khai Ref: Green Inheritance by Anthony Huxley\nPrevious: COVID-19 ~ Jam Daniel\nNext: Minthang Coronavirus (Covid-19) ~ Gin Za Khai\nJerusalem vai hangin Kuala Lumpur aom US Embassy maiah lungphona kinei


url: =New Zealand gamah ka muhthu te leh lamdang ka sakte :: ZOMI DAILY\nposted on 19 July 2018 at 3:47 pm Lomkholna: New Zealand, News\n1, New Zeland gammi sang in Tuu le bawng te tamzaw hi.\n2, Tuu te pen Ui 3 bang in Cing in, inn ah hawl thei uhhi. Gan hing leh ganhing ki cing sak uhhi.\n3. Tulai tak New Zealand Kumpi pen numei hi a, kum 37 pha pan hi, A minpen Jacinda Ardern hi a, July 26 1980 kum in suakhi. Tu ciang2 leitungbup ah Kumpi a sem numei lakpan a Kum a tawmpen a hihi. Tulai tak tacil nausuak ding in kal 6 sung a khuan ngen hi. Naupaii. June 21\n4. New Zealand gampen Tuipi le Tuikulh tung ah a om hi a, India Tuipi, Pacific Tuipi-in umcih hi.\n5. Mawtaw nailang tuang khin leng tuipi ki tuakden hi. Gam dang ah tai nang leitang om lo hi. Tuipi bek2 in um cihhi.\n6. New Zealand Kumpi zum te ki hawh thei a, ki en thei hi, Sum ki la lo a, nasem te in a sung a om teng hong gen uhhi. Leitung bup ah Kumpi te zumpi a sung a ki hawh thei a mau bek hi ding hi. Kei zong va hawh hing a sungah.\n7. New Zealand gam pen leitungbup ah ni a suak masa pen2 gam hi a, nisuak en ding bek2 in leitung kiu li pan ki hawh hi.\n8. New Zealand gam pen a neu mah2 hang leitung gam 10 a khang to ah ki hel den hi.\n9. New Zealand gam pen a neu mah2 hang VISA haksa mah2 a,Bangkok ah Visa ki siau hi, New Zealand Vanleng tualpan i puu suah ciangin Van le na te Ui pil te in mun 3 ah hong sit uhhi, Puu suah ding zong haksa peuh mah a, ei gam pan in nek le dawn, khaici te ki pua thei vetlo hi.\n10. Leitung bup ah Zinling a tam pen na ngam hi a, meimual zong phuak kham zel hi.\n11,Pa te nipen September kha nipi masa ni ta in bawlden uh a, tukum 2018 zong September 02 Sunday ni a gambup un bawl ding uhhi.\n12. New Zealand gam June pan August kha pen phalbi hi a, leitung gamdang te khua hun tawh ki lumlet linlian hi. Phalbi ciang a mau kiang ah guah zu hi.\n13. New Zealand gam pan in gam dang sum khak ding haksa peuh mah hi.\n14.New Zealand gam ah ka omlai tak in World Cup 2018 Russia ah a ki suih laitak tawh ki tuak sese hi.\n15. New Zealand gam ah ka omlai tak in USA kumpi pa le North Korea Kumpi pa ki muhkhop ni hi sese hi., 12 June 2018 Singapore ah.\n16. New Zealand gam ah ka omlai takin England Kumpinu Elizabeth tupa Prince Harry leh USA mintami (Actress) Meghan Markle’s te ki ten ni 19 May 2018 hi sese hi.\n17. New Zealand Kumpi nu Jacinda Ardern in nau suak ding in a khuan a lak tawh ki tuak sese hi.\n18. Leitung bup ah numei thuneihna ana a tam na pen, a ki zat na pen na gam a hihi.\n19. England Kumpinu in Canada, Singapore, Australia, le New Zeland te pen 100%30 a ma thuneih na tawh uk lai hi. 100%30 pen England Kumpinu vai hawm na hi lai hi.\n20. New Zealand gambup pen singkung lopa nimdildiai in engdikdek hi, Tuipi gei te ah om na khawl na hoih tak in ki bawl hi.\n21. New Zealand gam ah Gul om vetlo hi. Gamdang pan gul apuak uh hang nungta zo lo hi. Gul lauh ding omlo hi.\n22. New Zealand gam pen Zogam mah bang in ken le guam, mualtung tam mah2 hi. Sum hau te Mualtung ah teng uh a, a hau lo te zangsung le gunpaang kim teng ah teng uhhi. Mualsang te a deihbang un tokhia uh a, a utdandan un leitang bawl uhhi.\n23. Tangteuh, Aikam, Gulcii, Keeng (U Keeng) Lingkhaw, Phailang, Miksi, Miksisan, Innhik, Innlawi, Namsia; Taang, Lingkhaw; etc cih te zong omlo hi. Agu nei ganhing lim2 omlo hi.\n24. New Zealand te in Palik (Police) College a tuam in nei uhhi Sangdang le College te tawh gawmkhawm lo uhhi.\n25. New Zealand gam pen leitung i ki pat na hi a, Leitung gamlim pua lam ah om hi. A hang pen Tuipi le Tuikulh tung ah om hi.\n26. Nisuah kipat na hi na pin vukkhal, vukmual omveve a; vukzong kia hi.\n27. Naungek a suah khit zawh lian leh a khetul pan in a sisan tak 3,4,5 la khia in, natna sitpah uhhi. Naungek tung ah natna zongpah uhhi.\n28. Zangkong ah New Zealand Visa a ki piak loh mah bang in New Zealand gam ah zong Kawlgam zumpi (Embassy, tanzum) om lo hi. A mau tawh a kinai pen Australia ah siau uhhi.\n29. New Zealand gamah kua mah in kawllukhu khulo, zanglo uhhi. Tulaitak bang phalbi leh tukguah a ki thuah khoplai tak hi na pi- in kua man kawllukhu khulo in guahlak dailak ah paigawp, thuaklel uhhi.Khuadamlua guahlah zu.\n30. New Zealand gam ah Bawngcing leh Tuu cing te pen ganhing siavuan a zote bek in cing thei uhhi.\n31. Bawng leh Tuu a khawi te in a tawmpen tul 1 tunglam nei uha, a tam khawi te in teng 4 nuai khàwilo uhhi.\n32. New Zealand pen Tuipi in a lai zang pan khenkham in, khat veivei tuipi in a gam uh gawm kik zel hi. Tuipi in heikawi2 hi.\nMore: EU gam (Uzawpah) ah lamdang kasak deuh te\n33. Leitung bup ah KIWI a ki ci va te pen New Zealand gam bek ah om uha, New Zealand gam mi te pen Kiwi ki ci hi. A gambup uh zong Kiwi vasa le singteh tawh ki ciamteh uhhi. Hih a nuai ah KIWI cih vasa na en in lawm aw.\n34. New Zealand gam te in Pyne (State) cih bang neilo uhhi. Khuapi cih leh South, North cih bek tawh ciamteh uhhi.\n34. Nausuah nangmun a tuam2 tel thei uhhi. Innsung, Pakhuan, Tuikuangsung,Tuipigei, Zato, Inn, le etc, nausuak ding nu ut nana telsak uhhi. Joseph Pau Ngaihte\nPrevious: India ah numeino kum 11 aphapan khat abuanhuan pasal mi 17 kiman\nNext: EU gam (Uzawpah) ah lamdang kasak deuh te


url: =Omsan hithiat ~ T. Sawm Lian :: ZOMI DAILY\nposted on 18 September 2019 at 10:47 pm Lomkholna: Biakna, News, Sawmlian\n“Tua ciangin Zeruiah’ tapa Abishai in kumpipa kiangah, ‘Bang hangin hih Ui sisa in ka topa kumpipa hamsiat ahi hiam? A kiangah paiin a lu hong tankhiasak in,’ a ci hi” (2 Sam. 16:9).\nKumpipa David leh a nungzuite in Bahurim a manmawh laitak un Saul’ innkuanpihte khat ahi Gera tapa Shimei in David suang tawh deng-in hamsiat a, “Paikhia, paikhia, nang mihing sisansuah, nang misia!” ciin Saul innkuante, David in sisan a luansak mah bangin ama tungah tung ding ahihna leh TOPA in a kumpi gam Absalom tungah pia khin a cih banah, mi sisansuah ahih manin kisia pah ding ahihna gen hi.\nA heh mahmah dinga kilawm David in heh ngaihsut lo a, Pasian masak ahih manin phu lak ding a phalloh banah dawng se lo hi. Tua bek zong hi lo, amah a hua mahmah Shimei tungah a nungzuite in khut khiat ding ut mah le uh, David in phal lo hi.\nShimei in David mawhna a gen pawlkhat pen a dikna ciang zong om napi, zuau tawh behlap hi. Ahi zongin, kamsang a kineih Shimei thugen pen a nung ciang a diklohna kimu veve hi. David dai dide in om a, thukkik pah lo hi.\nHun hong pai zel a, Shimei in a mawhna kisikin David maiah maisakna ngenin khupbawh hi. Tua munah zong Abishai mah in kumpipa a hamsiatna hangin Shimei that nuam veve lai a, kumpipa David in phal loin, Shimei nuntakna hawisak lailai hi (2 Sam 19:9-23).\nHat lo leh cing lo pipi a Pasian ading i kalsuanna ah, a maan leh maan lo, a hoih mahmah leh kilawm mahmah tawh a kibang thute tawh mawhsakna, hazatna, bawlsiatna, kona, simmawhna, pampaihna om kha mah inteh…\nAhi zongin, a thupi mahmah David tungtawnin sin ding nei hang ei.. Om san hitthiat ni. Amau hong bawl, gen, gamtat bangin gamta se kei ni… Phu la lo dinga hong deih Pasian hi a, itna tawh thu ngetsak dinga hong deih Pasian ahi hi. Tua Pasian pen eite Pasian ahi hi. T. Sawm Lian\nPrevious: USA, Texas ateeng Tg. Joseph Nang Muan Sang (Buanman, Liansung beh) in hongnusia\nNext: Zomi leh Makai ~ Cin Khaw Mung\nMalaysia, Telupid ah Motorcycle nih kiphukha in, mi 1 sipah ~ ZD


url: =Sep Masak Ding Thu Nam nga - TUNGZANG NEWS\nSep Masak Ding Thu Nam nga\nTuhun khang pen makai sep a baih het nawnloh hun hi. Mi khempeuh in manlang takin leitung thupiang khat peuh internet tungtawn pan, TV leh thukizakna, kihopihna vanzatte tung panin na za mengmengta uh hi. Tua ahih manin a hunlapa thukhentatna na neih theih kei a, a hun lapa na sep man kei leh na makaihna hamsa zawkan lai hi. Bang hang hiam cih leh mite in thukhentatna la baihlua in thu makhelhlua lecin a kisam thu khempeuh kaikhawm manlo na hih manin na zeekkikna ah kicing zolo a, thu kaihkhawm ziakai in khentat hak lecin lah thuthak piangkik manin thului suak man zel ahih manin a ziakai suak leuleu hi.\nTua ahih manin a hun lap ding, a thu kicing ding, thuthak hong piang taleh na thu paipih luilo a kizang thei ding ahih kisam hi. Tua ahih manin a manlang thei pen a a kisam khempeuh kan, thei, kaikhawm a sep khiat mengmeng ding hun hong tungta hi. Tua banga sep theihna in nang hong tawsawn thudotpite leh na seppih mipite khempeuh in hong muanna a khanna leh a kipna ahi hi. Tua bang hih theihna dinga hong panpih thei thu nam nga i gen ding hi.\n3. Nasepzia khek a kul hiam cih kantel in: Kalsuanna khat peuhpeuh a kizangsa a ban zom ziau leng baih penpen hi. Ahi zongin a hoih pen mah ahi hiam, ahih kei leh a hoihzaw in sepzia, sepdan a om hiam cih kantel masak zong a kul ahi hi. A hoihzaw a om leh a kisam banga khek tohtoh ding a hoih hi a, mi khempeuh in phattuampih ding hi. Ngeina a kisamlo leh a phatuamlo peuhmah a hoihzaw a om nak leh khek toh mengmeng ding a khangto minam leh gamte zat ahih mah bangin tuate zong zat ziahziah lel ding ahi hi. A lui khat na khek ciangin a tel nop, a theih baih, a zuih nuam, a hoih, a manglangzaw a thak khat tawh na khek pah ding ahi hi. Na seppihte bek hilo in na makaih mipi khempeuh in na khekna 'a hang' limtak a tel sitset uh a kisam ahi hi. Mi khempeuh in vaithak khat pen a tel mahmah nak uh leh a mawh zonna ding uh omlo pah ahi hi.\n4. Tup leh Ngim Kician Nei Pah in: Leitung mihing khempeuh in tupna thak, ngimna thak neih ding kilunggulh den a, tua bang matutna neih ding kilawp mahmah ciat hi. Mi khempeuh in nisim a a sep ngei, a hih ngei hihhih, sepsep cimtak mahmah hi. Tua ahih manin a thak, a limci zaw, a taangzaizaw, a manglangzaw cih bang a om a, a hoihna a tupna a kibat nak leh zuipah, zangpah in pom pah lel uh hi. Tua ahih manin na tup na ngimna pen na tunna dingin a lampi a kibanglo a lawphuaizaw na totpih theih leh a hoih ahi hi. Tupna thak, ngimna thak, vai thak, thu thak a om kei leh sepngeiteng sep kikkik pen mite in cimtak bek hilo in lawpna kiamsak a, machine (set) tawh kibang hi hang cih lungsim nei nuam mahmah uh hi.\nTua ahih manin mipite adinga vai thak, na thak, lawpna thak guat ding pen makaite mawhpuak hi a, tua lampi tawna paipih in a vekpi vua a tunna ding uh ngaihsutpih ding, seppih ding ahi hi. Thudotpite nangawn in "Aw haw" a cih liang ding vai thak neih hamtang ding ahi hi! Makai thupi i cihten a sunmang uh mipite tawh kikum khawm in mipite lunglut sak a, mipi vai suah in mipi hamphatna suaksak uh hi. Tua banga makai theite mipi in it in zong hanciampih uh hi.\nThukhupna: Makai khat adingin sep nop tampi om den ahih manin koi sem masa ding cih pen a tel hak mahmah ahi hi. Minphat pakna leh lawhcin pakna ngaihsut ahih khak leh a thupi sep masak dingte kimangngilh thei hi. Ahi zongin sep masak dingte theia a kalsuan makai khat in a ciil in a lawhcin pah loh hangin a tawpna ah a lungtup tuibang tungsak veve ding hi.


url: =Malaysia Prime Minister thakdingin Dr. Mahathir kiciamna neitading :: ZOMI DAILY\nposted on 10 May 2018 at 7:59 pm Lomkholna: Malaysia, News, Sawltak, World\nMalaysia General Election ah gualzawhna angah ahi Tun Dr Mahathir Mohamad pen Malaysia gam ii Prime Minister thak dingin kiciamna neitading cih Bernama pan kiza hi. Tuni Thursday (May 10) nitak 9:30pm hunin kumpi innpi ahi Istana Negara ah kiciamna neiding cihi.\nIstana Negara Officer khatin Twitter tungah agelhkhiatna ah Prime Minister athak kiciamna pen tunitak 9:30pm in kinei tading hi ci’n gelhkhia hi.\nDr. Mahathir pen Istana Negara ah nitaklam 4:40pm in tungkhinta a, Yang di-Pertuan Agong Sultan Muhammad V tawh kimuhna neikhin uhhi.\nMalaysia kumpipa omna Istana Negara kongkhak Gate maiteng ah tuni nitaklam 3pm hunpawl akipan Media leh Reporter tuamtuam te dimzihziah khinta uh a, Dr. Mahathir apanpih Supporters tezong dialkhai tawikawm in kigual zihziah uhhi.\nDr. Mahathir pen nitaklam 4:40pm hunin Istana Negara tungkhin a, Prime Minister kiciamna pen nitak 5pm hunin kineiding ci’n ki tangkokhia masa hi. Ahi zongin kisotto leuleu in, nitak 9:30pm ah neiding kici leuleu hi.\nIstana Negara aom Gate 1 leh Gate 3 tepen ki khakcip in, mipi kuamah kilutsak vetlo hi. Tuaban ah kongcingding in Police te athuapthuap in dimzihziah uh cih kiza hi.\nMore: 2017 UK General Election ah Vote kipia ziahziah ta ~ Nantalsuan\nMalaysia gamsung ah abeisa in kum 9 sung Prime Minister asem ahi Najib Razak zong Dr. Mahathir ii amakaih, apattahsa mah ahihi. Kawlte’n ih uikhawlsa in hong petkikthei acih bangdanin, apattahsa in petkik a, utbangin gamta ahih manin, Malaysia gamsung ah “Rule of Law” aomkik nadingin hanciamning ci’n Dr. Mahathir in Prime Minister atuh, akidem ahihi.\nDr. Mahathir ii kammal ahoih, athupi mahmahkhat ahihleh “thuhkik nopna, aphu lakkik nopna omlo hi, gamsung ah Rule of Law aomkik nadingin ahanciamnuam kahizaw uhhi ci’n genkhia hi. Christian te’n thuhkikna pen Pasian aa hi ihcihcihpen….. Sawltak #zomidaily\nPrevious: Kaphawkpak khuanung thu tawm ~ Lengtong Pauno\nNext: Malaysia UNHCR zumpi Friday (May 11) ni ki hongkik tading


url: =Tuni Zogam ~ Pu Go Sawm Khup :: ZOMI DAILY\nposted on 17 July 2020 at 7:00 pm Lomkholna: Gosawmkhup, News, Politics, Zomi\nTu ni pen, Zogam Tedim Gamhuam sung ah, Zomi minsuang ZCD Party in 2020 Kiteelpi ah a MP Kuanglui ding kiteelna a bawlsawm ni hi cih thu kongzing pan za mahhang ei. Zogam tangthu ading in, Politics lam ah kalpi khat akisuan cileng kikhiallo ding hi. Party sung ah Primary Election akibawl cih theih hi.\nZCD Party min tawh MP Candidates dingin angen mimal (11) sung pan, Kuanglui ding mimal (5) a teelkhia ding ci uhhi. Tuni a kikhia Vote tang teng leh Tonzang gam pan a kipuak Vote tang teng pen July 27 ni ciang, CEC Meeting sung ah hongkhia dingin, Tedim gam sung pan Vote tam angah penpen (5) leh Tonzang Gam sung pan Vote tam angah penpen (4) (mimal 6 sung pan) teng pen MP Candidates ding a teelcing hiding cihdan in, Pu Kamlian in hong gen hiven.\nTonzang Gamhuam sungteng bel Delegates tengin Vote vakhia hilo in, Palai khat kisawl in, tua Palai in Vote va kaikhawm cimawk in, tuazong, a lungkim huai takpitam cih, anung ciang hong kilang in um ing. Bangbang hileh Party sung ah Primary Election ahong bawl himhim uhbel thupi sa khinta ing. US Gam vai zawzen cih ding hi.\nTedim Gamhuam ZCD Primary Election sung ah, Khua khat panin atawm pen Tangmi (Delegates) Nihta in Vote khia ding ci uh, Mimal atam khualiante panin atamna zui in Tangmi Thum akiseh om cihzong zakbeh ing. Kumpi thuneite vaihawmna hilo ahihciang, Party sung a Kiteelna bawlnazong a khatveina hipanin, thuman takin hong sem theimah uhtam cihzong alunglut huai khat hi bilbel hi.\nA thupi penpen in, Secret Voting zangin Primary Election akibawl suak ahih manin, Vote kikhia bang teekmah in ateelcing tengmah lungkim takin a kikipsak ding, a kiteello mimalkim zong alungkim ding kisam peuhmah ding hi. Tuamah bangin, CEC pawl ahi zong, khat leh nih in, Vote Rigging cih dan, Veto Power tawh lumlet cihdan, Vote gu cihdan, ih kisin nailoh ding lunggulh huai ding hi.\nMinam Party ci in, taangpi taangta in ahong ciapteh laitak, tu khanghun a thu leh late Transparency omtak in a kivaihawm laitak, Party in diktatna leh thumanna cih kammalte a siksan laitak in, Vote kikhiate ahi bangin kipsak theih ding, sansiam ding kisin kul ding hi.\nZogam Makai dingin ZCD Party panin kua in Kuanglui leh kilawm cihbel Delegates tengin hoih asak nam leh a deihna uh tel mahmah ding uhhi. Tuipi galkhat panbel, Zogam sung a sandan ahi Zogam Makai ding cih dinmun tuamtuamte ban ah, Minam a thupisak, Zomi Movement tha apia, apanpih, agum (atel sinsen cihzong kisamlai) hi ding, Zomi Party hihna leh dinmun pen thusim in, ZCD Party a phungvuh ding, Minam Dinmun alamto ding cihte kilunglut in um ing. Tualo, GZA Kipawlna in a deihdan dinmunte a kipan, khua leh tui in adeihdan ahi Khantohna lam asem takpi ding cihtebel genkullo cini. MP khat hihna tawh dinmun kisam vive hi.\nTuaciang, tu khanghun ah Zogam Makai ding cihbel, ih kiim ih paam, adiak in Zomi-te zong hong khangto peuhmahta ahihteh, Politics thuthukte leh tu laitak a thulianpi in a kigen ahi, Leadership Capacity, Rule of Law, Good Governance cihte limtak mahin atel sinsen, Makai utne, Thugen siamna ciang khawngbek hilo a, Pilna zong anei kisam mahmahta hi cih taangpi in kitheita hi.\nTua ahihteh, Laitan kician anei khollo, cimai ni Tan Sawm zong akantan zo nailo, ahihkei aleh, atung a kagen Politics thuthukte asin ngeinailo athei khalo taktakte, ahih theih aleh Zogam MP dingin hong kithawi naikei zawmaileh hoih in um ing. Tan Sawm a kantan khakei zongin, Politics thuthukte sinin, ZCD Party tha apia tawntung hih ding ciangbuang kisam in um ing.\nSocial Media sung a thu kikupna, Zoom Meeting a thu kigente, Pestel Talk a thusinnate ih ngaih ciang, Zomi khangthakte kikhangto, kipil kisiam peuhmahta in, ZCD Party in Zomi khangthakte mai ah, Minam min tawh Pilna Siamna kician aneilo khat Zogam Makai dingin ih teelkhakloh dingzong kisam tamai in um ing. Laitan neilote ka thusimlohna hi peuhmahlo in, ih kiim ih paam khangtolua mahmahta ahih man hizaw hi.\nBangbang hileh, tutung in ZCD Party in Primary Election aneih himhim thangah huai sa ing ei. Tua ka cihteh Party dangte ka langpanna hilo hi cini. Sandan kibanglo, genkhialh a omleh kitelsiamna leh ngaihdam kingenhang ei.\nTakkheh Zogam! GSKhup (Zogam – Tuipi Galkhat)\nPrevious: Kawlgam kitelna leh a lungngaih huai pawlkhat\nNext: Thuthak tomkim ~ The Tedim Post (17 July)\nMyanmar gamsung aom thongkia te an alimzaw in kivakding\nMuh Ciil Melbourne – 14 ~ Hau Za Cin\nPasian tawh na kibuan ngei hiam?


url: =Na lungsim zuiin, Maxine (Follow your heart, Maxine) ~ Hau Za Cin :: ZOMI DAILY\nposted on 28 January 2016 at 10:25 am Lomkholna: Article, Hauzacin\nBy Maxine Morarie, Retired Missionary to Bolivia :: Unau lakah a 11-na ding ka pian ciangin ka innkuanpihte in min phuah ding thei nawnlo uh ahih manin ka sanggamnu phuaksak uh a, tua manin ka min Maxine Evon Bailey hi. Ka pa in a tate hong ciammuihpih zel a, ka u pasalte gukte in hong nono in, ka u numei lite in hong ngekbawl zo lua ahih manin ka naupan hun nuam kasa mahmah hi.\nTan guk ka sim laitak in Lungdamna Thu ka za pan hi. Ka innveng vuah Bible club om a tua ah kihel dingin hong kizawn a, kihel mawkmawk ding ka sawm manin ka pai hi. Kei bek utlo ka hih man leh bang thu kigen ding cih theilo ka hih manin ka zumselna in ka lawmnu Leona ka zawn hi.\nKa nih un Pasian thu ka khatvei zakna uh hi a, Jesu kici pa in Christmas ciang simloh in bang kisapna om hiam cih ka thei kei uh hi. Ahi zongin Mrs. Abel in ka telsiam ding un milim tawh lak in la tawh hong sakpih den ahih manin damdam in ka tel semsem uh hi. Jesu ka gumpa leh honpa dingin ka san ma un bangzah vei tua Bible club ah ka kihel uh hiam ka theihloh hangin ka san ni (Christian suahni) pen lungsim hong lawng mahmah hi. Tua ni pan Mrs. Abel in ko veng a biakinn hoih khat ah hong tonpih in muanhuai taka kikhop den ding a thupi dan hong hilhpah a, ko zong tua ni pan tua mun ah muanhuai takin ka kikhawm suak uh hi.\nA kum kik ciangin ka upna uh kip semsem in tui kiphum ding zong ka utta uh hi. Ka nu in tui ka kiphum hong phal a, ka lawmnu a nu in phallo hi. Ahi zongin Mrs. Abel in a nu kiangah genpih in a tawpna ciang ka nih un tui ka kiphum khawm uh hi. Tua nitak in ka nu ka pa te uh kuamah omlo uh a, numeino ko nih bek Topa mai ah ka ding uh hi.\nKum 16 ka phak ciangin Bolivia gam nisuahna lam a Ayores minam te in NTM missionary mi 5 a thahna uh NTM missionary te khat mahin a lah film ka en kha a, ka lungsim hong lawng mahmah hi. Tua ni pan kipan New Tribes Mission thu ka muh khempeuh ka sim a, ka kan den hi. Ka sim khak lak pan Paul Fleming in a gelh, “Pasian nasem dingin upa lua cih omlo a, naupanglua cih zong omlo hi,” a cih in ka lungsim hong sukha pen hi.\nTan 10 ka zawh kum, kumtawp kuan ciang ka khangno pastor leh a zi leh khangno dang pawlkhat in California ah pai a New Tribes Mission sangah kah ding khentat uh hi. Ka lawmte khempeuh kei sang upa zaw vive hi khin uh a, himah leh kei zong ut ka hih manin ngetna lai khiat teitei ding ka sawm veve hi. Hong san zawh nak uh leh ka sangkah a ban zom nawnlo in kuan ding ka khentat hi. Ngahloh ding ka ki upman hizaw pian hi. Ahi zongin hong sang uh ahih manin nawngkaina lianpi hong om a, ka nu leh ka pa hilhlo a ka kuansawm hangin ka nu leh pa in hong awilo uh hi.\nKa ute khempeuh inntuan khin in kei leh ka nu leh pa bek om ka hih manun ka nopsa mahmah hi. Kuamah hong thuhilh ding dang omlo ahih manin. Ka pa in ka tan 12 zolo a pai ding phallo ding cih theikhol ka hih manin American School of Correspondence Course la ding, tua kawma pai veve ding cih ka khentat hi.\nNitak khat ka ingei vua Movie Hall ah ka vaimim puak zuak teng ka khot khit ciang inn ka ciah leh innsungah puanhoih tawh kizem pasal khat na tu lianluan hi. Ka nu leh pa tawh na kiho in kei hong muh ciang, “Bang hanga hih correspondence course la nuam na hiam, numeino aw?” ciin hong dong hi. Ka pa lungkimlo cih ka mu pah hi. Ka pa a heh ding lau ahih manin tua mipa dingto pah a, ciah dingin kithawi hi. “Na tanu naupang lai cih ka mu hi Mr. Bailey aw. Tua manin hih correspondence course la leh zawh sawmna lungsim taktak nei nailo kha ding hi. Tua manin kei na ciah phot ning,” ci hi. “Themkhat ka ngak lai in, sia aw. Midangte in tupna a neih uh leh ka tanu in zong nei hi.”\nKa tunma, inn ka ciahma in ka pa leh tua siapa in tan 12 ka zawhna ding classes kisam khempeuh kah theihna ding na gel khin uh na hi gige hi. Siapa ciah khit ciang ka pa in hong dong a, “Bang hang hi peuhmah hiam tan 12 zawhna dinga correspondence course na lak sawm teitei?” hong ci hi. Tua hong dot teitei ciang kei zong New Tribes Mission ah sangkah ka sawm teitei thu leh tua kum sangkonghon ka lapsawm thu ka gen hi. Ka nu leh pa bangmah genlo in ki en gega bek uh hi! A ngaihsut ding uh ka thei a, “Kua in a lungsim ah tua bang ngaihsutna ci tuh hi dinghiam?” cih hi. Ahi zongin ka nu leh pa in ka lungsim uh zui ding, ka ut penpen uh hih dingin hong hanthawn den uh ahi hi (they always taught us to follow our hearts). Ka lunglutna hi miau ahih ciang amau hong cih tawh kituak leuleu hi.\nKa hilh ding midang khat omlai a Howard Morie ahi hi. Biakinn ah kithei, tun amah college in khuadang Fort Collins ah om hi. Ka kingaih zawh uh kumkhat phazo a, ka tup ka sawm ka hilh ciang lungkim vetlo hi. “Hai kei in, graduate na ut zong ka theihsa hi,” ciin hong zol hi. “Tan 12 na zawh ciangin ka omna Fort Collins ah hong pai inla, na sangkah man ding ken kong piaksak ding hi. Missionary na ut leh zong graduate i zawh ciang (B.A. pass ciang) i kuanzaw ding hi,” ci hi. “Tua bang na cih leh i kikhen kul ding hi,” ciin ciantak in ka hilhsiang vet hi. Ka tup ka sawm ka pelh sawmloh thu a theih ciang amah zong cihna ding dang thei tuanlo in ka kikhen takpi uh hi.\nMissionary training dinga ka kuanma uh kal khat bek phata cih ciang ni khat biakinn kong tual ah Howard in hong na ngak hi. Kikhop tawp ka pai khiat ciang ka galmuh a, lamdang sakna tawh ka kidim hi. “Ka ngaihsut na thei hiam?” ciin hong dong a, “bang hih ding ngaihsun na hiam?” ka ci hi. “Nang tawh Fouts Springs, California ah missionary training khawm dingin ka ngen a, ka ngah hi. I pai khawm ding hi,” hong ci hi.\nPingpei bangin ka nuntakna uh kilumlet in October 1949 in training ka kipan uh a, August 1950 kum in kiteng in, January 1951 in Bolivia ah sem dingin ka kuankhia uh hi. High School ah ka sin teng bek uh Spanish pau kithei a, kisin tawm kawmkawm in San Jose ah nasep ka kipan uh hi.\nHoward in a sep theih bangbang seppih in biakinn ah huh a, missionary tate sangkahna ding Andes Mualpi gei a kilam a zawhna ding uh meivak khau khawng zong khunpih hi. Tua hangin kei bek inn ah hong nusia den a, ka tate nih zong San Jose ah piang uh hi. Lauhna leh lungzuanna tawh kidim den in Spanish pau zong ka siam thei pak kei hi. Ka tapa Howie a nuih masak ni ka phawk lai hi. Kei bek om ka hih manin ka biakinn vua nupi khat kiangah tai in ka va ko hi. A kiang ka tun ciang “nui” cih kammal Spanish pau tawh ka theihloh lam ka tel pan hi. Tuni dongin ka gennop tua nupi nu in a tel hiam cih ka thei kei hi!\nSan Jose pan Tobite ah ka kisuan uh a, tua mun pen NTM missionary mi 5 a that Ayores te omna mun hi. “Bang hanga hih mun ah tungkha ka hiam?” cih bekbek ka ngaihsun hi. Ka tun uh ciang Ayores minamte hong mu nuam in hong delh ngengngang uh a, ka dip a kua semsem hi. Tua laitak numei khat in ka tanu Nancy hong sut vat a, a khutme tawh Nancy kamsung sawk in a ha a pota hiam cih a zawt tawh kibang hi. Ka lungsim ah, ‘tuni tan zong naungek nek ding huan minsa lo pia nailo hiveng maw’ cih bekbek om a, ka lungsim in thu ka ngen hi: “Topa aw naungek nong kepsak kul hi.”\nHoward in Ayores te nasep dan, lokhawh dan, singtan dan, lampi sial dan, etc cihte a hilh sungin kei bel nau neih bek mah ka septheih hiphot a, ta 6 ka nei uh hi. Ka ta kep kawmin midang nausuak dingte huh, don, laihilh, numei leh naupangte pattah cih bang ka sem hi. Damdam in Ayores te pau ka siamtoto hi.\nNikhat lamet hetlohpi in Ayores te Lai Siangtho Thuciam Thak tei dingin hong kisawl hi. Kei maw! Kei nupi naupom hi veng. Lamdang sa kawmkawm in hampha kisa kawmkawm in ka kipan hi. Kei sepna hangin Ayores te in Lai Siangtho nei ding cih ka ngaihsut ciang ‘thupha ngah’ ka kisa hi (I felt so blessed).\nHong huh dingin Ecarai ka zanga, ka nasep uh nuam mahamh hi. Ama huhna tawh “born of the Spirit” (Kha Siangtho ah nuntakna thak) cih kammal ka mukhia uh hi. Ayores te pau in “born” cih pen “to fall” ahih manin “born again” cih pen “fall again” cih ding hong himawk hi. Ecarai in ni khat ngaihsunsun a, “Cih dan ding thei ing. Minam khat pan minam khat suakdinga (clan-wash) silsiang cihna hi. Kha Siangtho in hong silsiang dinga Pasian minam hong suaksak ding hi,” ci hi. Kum 12 zawh ciang laitei kizo a, kum 3 sung a kipuah, etkik khit ciangin Thuciam Thak Lai Siangtho Ayores te in a nei hong suak hi. Ko adingin Bolivia ka om zawh uh kum 32 phata a, inn lam ah ciah a ka tu ka tate tawh kitheihna ding ka hanciam uh hong kul leuleu hi. Tu tan in zong ka kithei sansan uh hi.\nA lamdang thu khat om. Kua in numeino khat Bible club ah a kihelna pan Ayores te Lai Siangtho hong piang ding cih ngaihsun ngei ding hiam; kei zong ka mangmat kha kei hi. Topa in thupha hong pia hen.\n1. Maxine Morarie a pasal Howard in sihsan zo a, amah kum 77 phata hi. 1982 kuma Bolivia pan hong ciah zawh uh om khong tuanlo in a tenna Colardo khua ah Thuciam Lui tei ding kipan leuleu hi. Tamveipi Paraguay ah a seppihte tawh kimu tuah zel in tu in Thuciam Lui laibu bu 16 teikhin ta hi. Ayores te a tawh a buailoh ciang Mexico te ading seppih in, laitei dan ding makaih kawmkawm a, Latin America pau honkhat zong teipih hi. Ayores-English Dictionary zong kum 7 sungin man khin hi. Tu in Spanish-Ayores Dictionary a tei laitak hi a, tukum man dingin kilamen hi.\n2. Ayores te Thuciam Thak NTM in a khetsak pen a kihawmkhiat ni in Maxine leh a pasal Howard zong Bolivia ah va pai uh hi. Tua pan Paraguay ah pai in Mennonite leh Ayores te omna khua ah va pai uh hi. Mennonite te missionary Ayores te thahpa zi zong tua lak ah hong kihel hi. Laibu khat ciat a hawm uh, a kikhen ding uh ciang tuanu Maxine kiangah hong pai a, bu khat hong ngen kik hi. “Bang ding hiam?” a cih ciang, “Ka pasal hong thahsakpa kiangah ka pia nuam hi. A tungah kong maisak hi, hih sungah kigelh thute na sim inla, Pasian na thei in,” ka ci nuam hi ci hi. The power of Gospel ciin kiciamteh hi.\n3. Maxine pa in sawtpek a agen pen tangtung hi. Maxine nuntak sung khempeuh a nasepte hun tampi piak kul, kuhkalna leh cihtakna tawh sep kul vive himah leh a pa upmawh mah bangin kuhkal citak takin a vekpi in semsuah hi. (She has the determination to complete her calling as her father had said long ago). Hau Za Cin Ref.: NTM@Work, Vol. 68, No. 4, May 2010, pp. 26.\nPrevious: US gamsung khualzinna pawlkhat – 26\nNext: Zika Virus hangin leitungbup ki linglawng mahmah


url: =GZA: Khrismas thupha paihna & tangkona (December 2018) :: ZOMI DAILY\nposted on 20 December 2018 at 1:31 pm Lomkholna: GZA, News, Zomi\nPianna Zogam leh sim leitung mun khempeuh ah kikhenthang a, a om Zomite khempeuh aw, eite hong gumding leitung ah mihing bang a hong suak i Topa Jesuh mintawh kong hopih uh hi.\n“Leitung lungdam Topa hong pai, Kumpi za ngah ding hi…” ci-a mi khempeuh lungdamna leh daihna hong puak i Topa Jesuh suah hun in koi koi a om Zomi khempeuh tung ah tua daihna leh lungdamna hih Khrismas hun sung a thak in hong tung kim ciat ta hen!\nJesuh leitung a mibang a hong pian na pen kipumkhatna, kilemna leh daihna ngah in i nuntaktheihna ding a hi hi. Tua bang na lianpi leh thupha te hong tut theihna ding in i Topa hong tot lampi pen niamtuhna gan annekna kuang a hi hi. Tua niamtuh Pasian khut mah in eite lungsim kikhatna hong guan hi. (2 Khangtangthu 30:12). Hih Khrismas hun leh hong tung ding kumtak 2019 Pasian in Zo suantate vannuai cidam ludamna, mai nawt daupaina te hong pia hen la, i minam bup daihna tawh hong tuam ta hen! ci-in thupha kong paih uh hi.\n2018 November 26-29 kikal Kalaymyo Siadaw Huang, Assumption Hall ah GZA Makaihna tawh Zomi Ministers te leh GZA Makai pawlkhat kimuhna pan a thutangko khiatna te kong zelh khia uh hi. Zomi khempeuh in i nuntakpih ding in pom tek ni ci-in kong hanthawn uh hi.\nKAWLGAM nitumna lam Zomite lakah kum zakhat val (1899-2018) hong tualbual khin lungdamnathu (gospel) in thuzui masate mimal nuntakna nakhelin Zomibup nuntakzia le pupa ngeina hoihlo khempeuh zong hong kikhel sak hi. Lungdamna thu i hong puak Khristian biakna in kikhelna biakna (Conversion and Transformation) ahi hi. Ahi zongin kum zaval hong cin ciangin hunlap dingin tua Gospel thu gil ih let kawmmah in Khristian biakna zong athak in bulhtuah ding kisamta hi. Tua ahih manin 2018 kum November kha (26-29) sungin Roman Catholic Church, Protestant leh Pentecostal pawlte pan a hunbit Pasian nasemte Kalaymyo, Sayadaw huangah a kibawl kimuhkhopna panin a nuai-a thute thuzui mi khempeuh in theihtuak zuihtuak hi, ci-in kong taangko khia uh hi.\n4. Tuma kum zakhat sung teng gupkhiatnathu i gen pen mihingte kha hotkhiatna thu bekbek i gen hi (human salvation). Ahi zongin Khrist hong ken lungdamnathu in piansaknate vaannuai gupkhiatnathu ahi hi (ecological salvation). Banghang hiam cih leh Pasian in tua a piang na khempeuh a cing a keem a vaan dingin mihingte hong bawl hong piang sak hi (Piancil 1:26). Mihing te’n mawhna bawlin samsiatna a thuak uh ciangin piansak nate khempeuh in zong tua samsiatna mihingte tawh thuak khawm hi (co-victim of the curse). Tua ahihmanin gupkhiatna ni lamenin ngaklah a, thuum-in tau-in om uh hi (Rom 8:18-25). Tua hi-a, i mission nasep na-ah, kha hotkhiatna I gen ban ah singkung lopa, ganhing namcin, tui, huihte a kipan kiim leh paam cingin, cimang saklo a puahna zuunna (ecological mission) nasep te i vekpi-in khut kilenin i semkhawm ding hi.\nHih a tunga thute pawlpi khatbek in semlo-in Zomi Khristian Pawl khempeuh leh Pawlpi khempeuh in semkhawm liailiai in kumzalom 21 ading ZOMI KHRISTIAN BIAKNA kilangkhiasak dingin Khristian Pawlpi khempeuh in i hanciam ding hi. Nimit: December 19, 2018\nPrevious: Naungek khat a’dingin a lauhuai natna pawlkhat\nNext: No kuasuan leh khak, kua tate, tute nahi uhhiam? ~ Hang Cin Hau